
Ав 


Историята за Колумб и лукаяните е исторически достоверна, макар съвременните 
събития и лица да са изцяло измислени. 


Първо прочети това 


Тази книга може би не прилича на никоя друга, която си чел, защото ТИ определяш 
хода на действието. Все едно участваш в приключение от истинския живот. Всичко, което 
се случва в тази книга, се случва на ТЕБЕ. Ти решаваш какъв ще бъде следващият ти ход, 
ти правиш избор също както в действителността, а краят невинаги е щастлив. Това зависи 
единствено от ТЕБЕ. 


Ще участваш в много вълнуващи, а понякога и ужасяващи събития, но ще имаш и 


много възможности да решиш какво би сторил, ако наистина попаднеш в такова 
приключение. 


Сан Салвадор е един от малките отдалечени острови на Бахамския архипелаг. На него 
има само едно градче с осемстотин души население. Днес островът е привлекателен за 
гмуркачи, които искат да изучават заобикалящите го коралови рифове. Но славата му 
датира много по-отдавна. 

Тъкмо на плажа Лонг Бей, близо до днешния Кокбърн Таун, Христофор Колумб за пръв 
път стъпил в Новия свят. Това станало през 1492 година. Колумб открил, че островът е 
обитаван от кротки хора, които наричали себе си лукаяни. Те се отнесли възможно най- 
почтително и любезно към непознатите посетители, но това не стигало на Колумб. Той 
бил обещал да се върне с „голямо съкровище". А лукаяните нямали никакво. Затова 
Колумб отплавал, този път на юг, и стигнал до остров Хаити. 

Таиноите от Хаити много приличали на лукаяните - вероятно им били родственици - но 
те имали злато! Имали толкова много злато, че Колумб си представял как на Хаити 
сигурно има някой огромен скрит златен рудник. 

Скоро на острова пристигнали безброй испански заселници-златотърсачи. Те 
поробили таиноите, отнасяйки се към тях с такава неописуема жестокост, че не след 
дълго останали без роби. Тогава отправили поглед към лукаяните. Лукаяните вярвали, че 
Хаити е домът на техните богове и лесно били подмамени на борда на испанските 
кораби с обещания за „пътешествие до рая”. 

Изминали петдесет години преди жестокостите на испанските роботърговци да 
стигнат до ушите на ужасения свят. Епископ Лае Касае изпратил на Бахамите кораб да 
претърси островите за оцелели туземци. Издирването продължило три години и през 
това време били открити само единадесет живи лукаяни. 

Дали някой все още търси отмъщение за смъртта на тридесет хиляди невинни хора, 
макар оттогава да са изминали четири века и половина? Искаш ли да участваш в битката 
с ужасяващите свръхестествени сили, за да предотвратиш безсмисленото проливане на 
още човешка кръв? 


Как да четеш тази книга 


Главите в книгата, която държиш в ръце, са отбелязани с номера, които лесно се 
виждат и намират. Започни да четеш от глава 1, а в края на текста ще узнаеш къде да 
отидеш по-нататък. Четейки книгата, ще се наложи да правиш избор, който ще узнаваш в 
края на съответната глава. Когато решиш какво да правиш, отиваш на главата, показана в 
скоби до твоя избор. 


Пример: Да се върна ли да работя (13) или да кажа на Сийбрук за Сейбъл и за 
„съвпадението” с посещенията на сеньор Алварес (17)? 

Ако решиш да се върнеш и да продължиш работата си, ще обърнеш на глава 13. 

А ако предпочетеш да поговориш със Сийбрук, ще отидеш на глава 17. 


За да бъде успешно приключението ти, трябва да запазиш живота на един човек - 
сеньор Мигел Алварес. Но не забравяй, че ако не успееш първия път, винаги можеш да 
опиташ отново. 

Картата на следващата страница ще ти помогне да се ориентираш на остров Сан 
Салвадор. 


А сега обърни на глава 1, където започва твоето приключение. 

Църквата Св. Франсис Завиър гледа право надолу към пристанището на Кокбърн Таун. 
Ако не видите църквата, непременно ще забележите статуята на Христофор Колумб, 
поставена над входа с колоните. Боядисана е в яркожълто. И единственото обяснение. 
което ще получите за този странен факт е, „че все в тоя цвят са го боядисвали” ! 

Отец Николас стоеше на стъпалата пред църквата с метла в ръка и говореше с Морт 
Джаксън, островния полицай. Докато се приближавах, за да ги заприказвам, съвсем ясно 
почувствах земен трус под краката си. След секунди го нямаше. 

- Не се приближавайте много! - Извика Морт. 

- Отецът смята, че един от тия трусове ще събори статуята на Колумб! 

Това бе последният от няколкото поредни труса през изминалите седмици. 
Специалистите казваха, че се дължали на подводни свличания в дълбоката 
пуерториканска падина на двеста мили“ южно от острова. 

- Отнякъде пада хоросан - призна отецът. - Ще трябва да накарам Джоузеф да се качи 
и да погледне. 

- Тогава ще си вървя преди да са стреляли с ония оръдия - заяви Морт. - Те могат да 
свършат това, което земните трусове не са успели. 

Той явно гледаше късите месингови оръдия, които бях почистил и наредил покрай 
пристанищната стена. Уверих го, че никой няма да стреля с тях. След близо пет века, 
прекарани под водата, цевите най-вероятно щяха да се пръснат. 

- Жалко - каза отец Николас. - Сигурен съм, че всички очаквахме с нетърпение големия 
залп, когато отново ще пуснат кораба на вода. Кога е голямото събитие? 

В началото на другата седмица, помислих си аз. Сега тъкмо се канех да сляза до 
пристанищната работилница и да видя дали Сийбрук е определил точна дата. 

Морт заяви, че ще трябва да върви. Софая изгубила две петлета, а козата на Джеси 
Уелс била изчезнала. Това можеше да е нищо в Насау, откъдето Морт е родом, но на Сан 
Салвадор звучеше сякаш вълна от престъпления е заляла острова. 

Разделихме се със смях. Аз се отправих към стълбите за пристанището. Видях, че 
четирите влекача са пристигнали и са спуснали котва зад спасителния катер - още едно 
доказателство, че двугодишният труд е към своя край. 

Обърни на глава 2. 


# 1 сухопътна миля - 1609м; 1 морска миля - 1852м - Б. ред. 

Сан Салвадор е прочут с кораловите си рифове, най-красивият от които се простира от 
Кокбърн Таун до Санди Пойнт на юг. Но коралът е жив, растящ организъм и преди три 
години заплашваше да запуши входа на градското пристанище. И по време на 
експлозиите с цел да се отвори канал за корабите един от големите рифове се пропука 
от край до край. 


Сякаш се разтвориха две половини на калъп. В новообразуваната пукнатина лежеше 
кораб, почти напълно освободен от корала, който го бе скривал и съхранявал в 
продължение на векове. Беше тримачтов испански търговски кораб, снабден с оръдия. 
Казваше се Мари Галант и с изключение на големия пробив в корпуса бе почти 
невредим. 

Сигурно минути след отделянето си от брега се е натъкнал на подводния риф. Дъното 
му е било раздрано от острите като бръснач „коралови глави” и навярно е потънал като 
пирон, отнасяйки със себе си всички на борда. Вероятно се е настанил в някоя естествена 
вдлъбнатина, а коралът е обрасъл отгоре му достатъчно бързо, за да предпази 
шпанхоутите от обичайните опустошения на корабните червеи. 

Първото откритие беше, че около стотина от хората на борда - мъже, жени и деца - 
бяха наблъскани като говеда в малкия трюм. Мари Галант беше кораб за пренасяне на 
роби, а тези в трюма - лукаяни, чието обещано „пътешествие до рая” за щастие се е 
оказало кратко. 

Необходимата сума за изваждането на потъналия съд се изчисляваше на повече от 
четири милиона щатски долара и нямаше никакво съкровище, което да направи 
операцията финансово привлекателна. Следователно беше съвсем неочаквано, когато 
един човек - сеньор Мигел Алварес, испански банкер от бахамската столица Насау. - 
предложи да плати всичко. 

Щом веднъж се намериха пари, нещата тръгнаха много бързо. За началник на обекта 
бе определен Карл Сийбрук, прочул се с работата си по изваждането на гръцките галери, 
потънали в битката при Саламин. По това време работех в Портсмът, Англия, върху 
останките на Мери Роуз. Предложиха ми да отговарям за археологическата част. Сю 
Станард - една от колежките ми - бе назначена за моя асистентка. За девет месеца се 
сформира пълен екип. След още три месеца спасителният катер зае позиция, в очакване 
да започнем работа (3). 

По-голямата част от двете години бяха отишли да се изпразни корабът от цялото му 
съдържание, включително и от човешките останки. Сега всичко бе складирано в една 
голяма къща в южния край на града. 

В същия този период крехките шпанхоути на кораба бяха обковани с дървен кофраж 
или „люлка”. Към нея щяха да бъдат прикрепени огромни найлонови чували. Когато се 
напълнеха с въздух, те щяха да издигнат люлката и кораба до повърхността. Влекачите 
трябваше да стабилизират движението на люлката по време на издигането, за да не би 
приливаните течения да я отнесат към стените на пукнатината. Всичко бе готово вече от 
десет дни в очакване на мига, когато приливите и времето щяха да предоставят най- 
добри възможности за успешно издигане. 

Знаех, че приливните прогнози сочат другия вторник или сряда за два от вероятните 
дни. Затова се изненадах, като разбрах, че Сийбрук е насрочил издигането за 
понеделник, ако времето се задържи. Това бе по-рано, отколкото той самият желаеше, 
но все повече се безпокоеше заради земните трусове, които зачестяваха и се засилваха. 

Ние със Сю Станард бяхме изправени пред проблем. Сеньор Алварес чакаше в Насау, 
готов да долети в Сан Салвадор вечерта преди издигането. Сю и аз - може би 
единствените членове от екипа, които още работеха - подреждахме скромна изложба от 
най-хубавите извадени от кораба образци, за да зарадваме сеньор Алварес. Оръдията на 
пристанищната стена бяха част от нея. Днес беше четвъртък и не ни достигаше един ден, 
за да довършим изложбата. 

Навярно без да осъзнава още колко много работа има. Сийбрук предложи двамата със 
Сю да вземем един от ландроувърите и да прекараме дълъг уикенд на езерото Грани. 
Той добави, че Малкълм отива при разкопките си и бихме могли да го закараме дотам и 
обратно. 

Малкълм беше един от дърводелците в екипа, но 
също и много запален любител археолог. Разкопките 
му представляваха полуизровено място в другия 
край на острова. Където се е намирало ранно 
лукаянско поселище. 

Помислих си, че Сю има нужда от почивка. Аз 
можех да остана да работя през уикенда, а Сю - да 
тръгне с Малкълм в петък сутринта. Това нямаше да 
е пълноценна почивка, но все пак някакво 
разнообразие, което знаех, че ще Й достави 
удоволствие (5). Ако и аз замина, пък било то и в 
петък вечерта, щеше да се наложи да се задоволя с 
много > по-малка > изложба от > предварително 
планираната (7). 

Тъй като през останалата част от уикенда можех да довърша изложбата, чувствах, че 
ми се полага малко свободно време. На другата сутрин отидох на съботния пазар край 
пристанището. Там се продаваше всичко: от храна и дрехи до сувенири за туристи като 
черупки от раковини и корал. Първият човек, с когото буквално се сблъсках, бе Били 
Кривокракия. Това не беше истинското му име, а прякор, който изглежда даваха на всеки 
индианец от племето семиноли. Били бе само половин семинол и говореше бахамски 
креолски развалено като Къфи. Той живееше в конюшнята на стара колониална къща от 
другата страна на острова, недалеч от разкопките на Малкълм. Явно беше малко пиян и 
носеше метално буренце. 

- Запасяваш се с ром, а? - пошегувах се аз. 

- Де да беше ром! - отвърна Били. - Туй е чер барут. Зех две таквиз, дойдоха с 
пощенския кораб. Много тежат и ги нося по едно на гръб. 

В наше време барутът беше нещо необичайно, но се сетих, че Били притежава пушка 
музеен екземпляр - седемцевна, залпова, която се пълнеше откъм дулото. 

- Реших, че ми трябва - продължи Били. - Последни две нощи. Като ходя на лов за 
нощни животни, виждам призраци. Зная, че са призраци, щото като стрелям с пушка по 
тях, те не издават звук, а... изчезва бързо-бързо. Може би аз взема нещо от Сейбъл, да 
не се доближават. 

Всички острови си имаха шаман или мъдрец, който продаваше талисмани, лекарства, 
билкови отвари, дори правеше по някое заклинание. За Сан Салвадор това бе жена на 
име Сейбъл, която живееше в изоставена дърварска колиба край Голямото езеро. 

- А може би по-добре да не взимам - измърмори Били. - Не ща таквиз неприятности. 
К вито си имаше Къфи Палмър с полицая. 

Туказ наострих уши и попитах какви неприятности. 

- Много отдавна. Онази Сейбъл, тя взима костите от гробището за магьоснически 
работи. Кара Къфи скрие ги, когато мисли полицай разбрал. Тя донесла на Къфи големи, 
големи неприятности. Аз вървя. Време да бърза мене днес. 

Били си тръгна. Бях се запътил да прекарам деня в града. Сега се чудех дали да не се 
върна в къщата и да поприказвам с Къфи, когато дойде следобед (6). Но можеше и да 
греша, бих предпочел да забравя цялата история, отколкото Къфи да ме напусне (8). 

Не бе лесно да убедя Сю да ме остави сам да довърша подреждането на изложбата. Тя 
настоя да работи до късно в четвъртък вечерта. В единадесет часа трябваше почти 
насила да я изхвърля от къщата, като й припомних, че заминава с Малкълм рано на 
другата сутрин. Аз бях единственият, който фактически живееше в къщата, останалите от 
екипа бяха отседнали или в градския хан Уотлингс Касъл, или в близкия хотел Колумб. 

След заминаването на Сю продължих да работя и легнах по-късно, отколкото 
възнамерявах. Затова на другата сутрин се успах и когато Къфи пристигна, едва бях 
свършил закуската си. Къфи Палмър беше домашната ми помощница. 

Като влязох в кабинета си, Къфи бе вече там и яростно размахваше парцала за прах, 
често на косъм от моите образци. 

- В таз къща чистенето край няма - рече тя. -Тъкмо свърша с праха и навсякъде тия 
гадинки. 

Мислех си, че предпочитам самите комари пред усилията на Къфи да се отърве от тях. 
Понеже не исках да гледам повече опасния парцал, оставих я и отидох в кабинета на Сю. 
В началото на седмицата тя беше донесла от мазето един испански и един лукаянски 
череп за изложбата. Според мен лукаянският не беше от най-добрите ни образци, затова 
Сю донесе още два и каза, че са на работната й маса. Лукаянските черепи са уникални. С 
помощта на дъсчица майките притискали леко черепите на бебетата си, докато костите 
са още меки. В резултат челото се разширява и рязко се скосява от веждите назад, макар 
това да се забелязва само от опитно око. 

В Кабинета на Сю имаше обаче един-единствен череп. Отнесох го в стаята си и попитах 
Къфи виждала ли е другия. 

- Няма смисъл питаш мен - отвърна тя. - Може мис Станард го сложила някъде 
другаде. Там има един на оназ кутия до прозореца. 

Това бяха първите два черепа, които ми бе донесла Сю. Едва когато Къфи си тръгна 
следобед, нещо изведнъж ми се видя много странно. Защо бе казала „Гам има един до 
прозореца”, вместо „Има два до прозореца”? Нима можеше да разпознае лукаянския 
череп от испанския? Възможно е Сю да й е показала разликата, но все пак ми 
изглеждаше невероятно (4). 

Къфи пристигна да чисти чак към два часа. От прозореца на кабинета си видях 
познатата й фигура да идва по алеята. Носеше „съботната” си рокля на ярки цветя и нова 
сламена шапка с тясна периферия, плътно прилепнала към тъмната й остра коса. 
Впечатлението се разваляше от обичайно свлечените сиви чорапи и чифт мръснобели 
гуменки. Носеше голяма и явно тежка плетена чанта, която разкривяваше и правеше 
малко смешна дюстабанлийската й походка. След минути тя бе в стаята ми и задъхана 
тръшна чантата и шапката си по средата на работената ми маса. 

Не успях да измисля как да смекча въпроса, който трябваше да Йй задам: 

- Защо взе един от лукаянските черепи и го даде на Сейбъл? 

- “Къв е тоя въпрос, дето ме питаш? - отвърна рязко тя. - Надявам се, ти се шегува... но 
аз не мисля това много смешно. Сега ти ме извинявай! 


Докато грабваше чантата си, една от сламените дръжки се скъса и цялото съдържание 
се разсипа на масата. На пръв поглед бяха невинни покупки от бакалията, докато не 
съзрях едно странно на вид снопче пера. Къфи видя. че го гледам. 


- Аз купувам тия перо да ги шия на мой нова шапка. 

- Аза какво ти е амулет на шапката? - попитах аз. - Това е амулет... талисман, нали? 

Къфи изглеждаше притеснена. 

- Аз съжалявам. Аз мислила ти мене се смееш. Помислиш си: тая Къфи, тя 
трийсегодишна жена, а не е с главата си. Взела перо да го задача на овощното дърво - да 
не крадат децата плода. Те мислят то лош късмет. 

Бях виждал талисманите, които висяха по овощните дървета - обикновено шишета, 
пълни с някакъв прах. Това беше нещо по-особено. Къфи продължаваше да лъже и 
осъзнаваше, че аз го знам. Последва мълчание. 

- Аз взела черепа - отрони тя най-сетне. - Не искала. Аз честна жена... но оназ Сейбъл, 
тя кара мене. Мене страх от тая жена. Тя не просто шаман. Тя жена от Хаити. Казват тя 
папалои - голяма магьосница. Ако тя запали лоша свещ на теб, тогава ти умре... бавно и в 
ужасни мъки. 

- Добре - рекох аз. - вярвам ти, но не ми каза две неща: защо Сейбъл иска лукаянски 
череп и за какво е амулетът (11). 

Къщата, където живеех, служеше за склад и работна площадка. Сю и другите от екипа 


бяха отседнали или в градския хан Уотлингс Касъл, или в близкия хотел Колумб. 

Сю смяташе, че аз също имам нужда от почивка и че ако се трудим усилено до късно в 
четвъртък вечерта и продължим рано сутринта в петък, ще отхвърлим достатъчно 
работа, за да отидем заедно на езерото Грани в петък вечерта. Искаше ми се да опитам! 

В петък станах и закусих преди шест часа сутринта. Сю дойде от хана в седем. В осем и 
половина пристигна Къфи Палмър. Къфи бе домашната ми помощница, макар че имаше 
дни, когато помощница не беше точната дума, която бих избрал. И днешният изглежда 
бе един от тях! 

Внимателно бях наредил и сглобил парчетата на една счупена оловна кана за вино и 
тъкмо се канех да ги слепя, когато небрежно насоченият парцал за прах смете 
половината от тях долу на пода. 

- Съжалявам! - рече Къфи. - Аз само се опитала почистя умрели комари. Не знам как 
можеш работиш сред всички тез умрели телца. 

Тъкмо се канех да й кажа, че досега никой мъртъв комар не е събарял работите ми на 
пода, когато Сю влезе в стаята. 

- Изгубих един череп - заяви тя. - В понеделник донесох два лукаянски черепа от 
мазето и ги оставих на масата в кабинета ми. Сега има само един. 

- Не съм аз - побързах да отговоря. 

- Можети се объркала, мис Станард - подсказа Къфи. - Как не. Кой ще краде тия стари 
кокали. Той сам изникне отнякъде, ти видиш. Ей на, там има един до прозореца! 

До прозореца върху един сандък имаше два черепа -испански и лукаянски - но Сю 
знаеше за тях. Сега не бе моментът да се тревожи за някакъв липсващ череп! 

Остатъкът от сутринта премина тъй зле, както бе почнала. Къфи си тръгна по обяд, 
след като бе заплашила да дойде в събота следобед „да прави специално чистене за 
шефа” - сеньор Алварес. Щом Къфи се махна, заработих по-бързо, ала вече бях доста 
изостанал. 

Сю беше настроена да прекара уикенда на разкопките на Малкълм. Аз не бях сигурен 
дали ще успея да свърша и за да не подведа Малкълм, трябваше навреме да го уведомя 
дали ще отида на езерото (9), или не (4). 

Гледах как Били изчезва в тълпата с доста несигурна походка. Навярно нямаше да 
постъпя мъдро, ако си отида вкъщи и обвиня Къфи в кражба, съдейки единствено по 
думите на Били. Прекарах остатъка от сутринта на пазара и тъй като у дома нямаше 
много храна, отидох да обядвам в хана. Морт Джаксън се хранеше в трапезарията. 

- Не се чуди толкова - рече той. - И полицаите трябва да ядат, а жена ми отиде нещо да 
помага на отец Николас. Хапни с мен. Мога да ти препоръчам салатата от раковини, 
освен това имам нещо за теб. 

И той ми подаде под масата някаква вещ, която приличаше на снопче пера. 

- Прибери го. Туземците ще станат много любопитни. Това е талисман. 

Бях виждал амулети, закачени по овощните дървета, за да плашат децата да не крадат 
плодове, но обикновено те бяха шишета, пълни с някакъв прах. 

- Това е друго - продължи Морт, - истински магьоснически талисман. Таз сутрин дойде 
Джоузеф, мъжът на Къфи Палмър. Той е сигурен, че тя отново се е забързала със Сейбъл. 


Намерил това скрито в чантата й. Помислих си, че ще го искаш за спомен. Не се тревожи. 
Това не е „веществено доказателство” - на тези острови никой съд не би го приел за 
такова. 


Казах, че съм чул за неприятностите на Къфи от Били Кривокракия. 

- Къфи е просто една наивница - заяви Морт, - но се страхува от Сейбъл, както мнозина 
други на острова. Сейбъл не е обикновена „шаманка”. Дошла е тук от Хаити, защото там 
й станало доста напечено, а това говори много за закона в Хаити. Тя твърди, че е 
„папалои” - жрица на магията. 

Разправих му за изчезналия череп. 

- Можеш да бъдеш сигурен, че е при нея, но аз ще я навестя по-късно следобед, да 
видя какво е намислила. Ето ти съвпадение! За последен път имахме неприятности, 
когато твоят сеньор Алварес пристигна на Сан Салвадор. Трябва да вървя. Ако искаш да 
видиш Сийбрук, долу на пристанището е. 

Къфи щеше да ходи да чисти в къщата, но само за един час и вече сигурно си бе 
отишла. Да се върна ли да работя (13) или да кажа на Сийбрук за Сейбъл и за 
„съвпадението” с посещенията на сеньор Алварес (17)? 

Малкълм докара ландроувъра в шест часа. Не бях особено доволен, но Сю смяташе, че 
изложбата вече е достатъчно богата. Стегнахме си набързо багажа и след половин час 
излязохме от къщата. 

На острова има само един път, който го обикаля успоредно на бреговата линия. 
Тръгнахме на юг, откъдето повече заобикаляхме, но участъкът бе по-добър. Оставихме 
Малкълм на разкопките и се върнахме обратно до северния край на Пиджън Крийк, 
откъдето прекосихме напряко местността до южния бряг на Голямото езеро. Докато си 
направим лагер и седнем да вечеряме, слънцето бе почти залязло. 

Както си пиехме кафето, Сю неочаквано ме смая с думите: 

- Сигурна съм, че Къфи Палмър е взела онзи череп. Няма съмнение, че ще получи 
добра цена от някой търсач на сувенири. 

Казах й, че вероятно греши. Бях сигурен, че Къфи е честна. Попитах кое я прави 
толкова уверена. 


- Ами-и - отвърна тя. - сигурна съм, че черепът липсва. В къщата не е идвал друг освен 
нас тримата... а и заради онова, което Къфи каза тая сутрин: „Ами оня там до 
прозореца?” Защо не каза: „Ами ония двата до прозореца?” Дали е знаела, че само 
единият е лукаянски? Донесох другите два от мазето, защото ти твърдеше, че на черепа 
в кабинета ти разликата не личала достатъчно добере. Някой трябва да е казал на Къфи 
какво да търси и този някой не съм аз! 

Не бях и аз! Половината нощ лежах буден в палатката си и мислих. Никога не съм 
смятал, че един лукаянски череп е нещо ценно. Те бяха уникални. Лукаянските майки 
притискали леко челата на бебетата си с дъсчица, докато костите са още меки. Така 
челото се разширява и се скосява рязко от веждите назад. 

Сега ме безпокоеше мисълта какво още можеше да се вземе от къщата, докато ни 
няма. На другата сутрин продължих да се тревожа и не настоях да се върнем, само 
заради нежеланието ми да развалям уикенда на Сю. Ако цял ден бездействах, щях още 
повече да се безпокоя. Затова предложих да вземем ландроувъра и да идем на гости на 
Малкълм (10). 

Разкопките бяха само на три мили по права линия, но ставаха пет, понеже трябваше да 
заобикаляме езерото. Пристигнахме към десет часа и заварихме Малкълм на колене, 
потънал в работа с четката, мистрията и кофата. 

Като ни видя, той се зарадва, най-вече защото току-що бе изкопал два-три добри 
образци на каменни остриета от брадви. Сю се запъти към онази част от разкопките, 
където Малкълм бе работил, и ме остави насаме с него. Иззад дърветата чух лай на куче 
и запитах Малкълм дали някой от туристите за уикенда се е добрал чак до този край на 
острова. 

- Не - отвърна той, като поклати глава. - Кучето, дето лае, е на Били, казва се Данди. Не 
се вижда от дърветата, но точно зад тях са развалините на стара колониална къща. Били 
живее в постройката, която навремето е била конюшня. 

Били бе известен като Били Кривокракия, но това не беше истинското му име, а 
прякор, често даван на индианците семиноли. Били бе само половин семинол и 
говореше бахамски креолски не по-малко развалено от Къфи. 

- Той отиде в града - рече Малкълм, - за да купи малко барут за онази негова антика, 

залповата пушка. Барутът щял да пристигне с пощенския кораб от Насау. Да знаеш, че с 


удоволствие го изпроводих. Снощи не можах да се отърва от него. Беше пил ром и се 
опитваше да ме убеди, че през последните няколко нощи виждал наоколо да бродят 
призраци. 

Сю отново дойде при нас. 

- Ти ако искаш, се върни в къщата - каза ми тя. 

- Ааз с радост ще си пренеса нещата тук и през остатъка от уикенда ще помагам на 
Малкълм. 

Сигурно съм изглеждал малко изненадан. 

- Изписано е на лицето ти, че искаш да се върнеш - обясни тя. - Още откакто ти казах за 
Къфи и за черепа. Ако тръгнеш сега, ще успееш да стигнеш къщата преди тя да е дошла 
да чисти. 

Не можех да отрека, че бях обмислял този вариант - така нямаше да развалям уикенда 
на Сю. Но щях - навярно излишно - да прекъсна собствената си почивка. Възможно е Сю 
да греши. Може би Къфи просто е счупила черепа. Може би той изобщо не беше 
изчезвал! Да се върна ли в къщата (12) или да се върна на езерото със Сю (14)? 

Къфи не знаеше защо Сейбъл иска лукаянски череп, но тя й бе показала как да го 
разпознае. 

- Тя мене каза как майки притискат глави на свои деца с дъсчици, правят тях по- 
широки и скосени назад. Аз мисля тя работи някоя голяма, голяма магия. Тя дала мене 
талисман и рекла: „Неделя през нощта ти окачиш това на врата на своя къща и не 
излизаш от дома, докато не наближи зора на нов ден.” 

Сигурен бях, че Къфи вече ми е казала всичко, което знае. Все още недоумявах защо 
Сейбъл иска лукаянски череп, но явно беше за нещо, което щеше да се случи в периода 
между неделя вечер и ранното утро, на понеделника. Вероятно това нямаше значение. 
Ако човек слуша достатъчно дълго островитяни като Къфи. сам започва да вярва в магии. 
Аз нямаше да повярвам! От няколко минути Къфи се бе умълчала. Сетне продума: 

- Аз няма идвам повече тук, ако ти мене не искаш, но моля, не казвай на полицай! 

Казах й, че държа да продължи да идва и че дори да спомена нещо на Морт Джаксън, 
ще обвиня Сейбъл, а не нея. 

- Ти не разбира - продължи Къфи, - Сейбъл, тя докарала мене беля с полицай и преди. 
Мисля, беше преди две години, “щото тогава за пръв път сеньор Алварес дошъл на 
острова. Не искам повече такова неприятности. 

Къфи бе много разстроена. Казах й да не се безпокои, помогнах й да завърже 
скъсаната дръжка на чантата с парче здрав Канап, събрах покупките й и я изпратих за 
вкъщи. 

Малко след като Къфи си тръгна, видях, че е оставила талисмана си. Не можах да реша 
какво да го правя и го мушнах в джоба си. В момента бях много разтревожен, за да 
мисля за него. 

Може да не вярвах в магии, но едно нещо не ми излизаше от главата. Досега сеньор 
Алварес бе идвал на острова само веднъж. Първите часове от предстоящото му второ 
посещение щяха да се паднат между неделя вечерта и понеделник сутринта! 

Можех да поговоря със Сийбрук (17), но нямаше ли и той да ми каже онова, което вече 


знаех - че се поддавам на цял куп глупави суеверия? Ето какво всъщност се бе случило: 
Сейбъл беше изнудила Къфи да открадне черепа. Не е ли по-добре да забравя за това и 
да продължа работата си - нали заради нея поначало се колебаех дали да почивам (13). 

Сю явно бе решила, че щом се връщам в къщата, ще взема ландроувъра, но това 
значеше първо да отида до езерото, да събера нещата, да ги превозя до разкопките, а 
после в неделя вечерта да се върна за Сю и Малкълм. 

Едва когато Малкълм спомена, че Били тръгнал пеша за града, осъзнах, че той се 
намира на не повече от шест мили. Наистина трябваше да се прекоси Голямото езеро, но 
пък имаше нещо като ферибот и на другия бряг щях да се озова на стария дърварски път, 
използван някога за извозване на махагон до брега, който водеше почти до самия заден 
двор на къщата. Сю не бе уверена, че идеята си струва, но аз я накарах да види 
преимуществата й. 

За час и нещо стигнах до ферибота, който се намираше на място, където езерото 
образува тесен ръкав, широк около стотина метра, фериботът представляваше всъщност 
сал от дъски и стари бидони за олио, вързани заедно. Придвижването на сала ставаше 
посредством непрекъснато дълго въже, прокарано през халки, закрепени за дърветата 
от двете страни на водата. 

Учудих се, като видях ферибота на моя бряг. Ако Били бе прекосил езерото последен, 
трябваше да е на отсрещния. Докато дърпах въжето, си припомних, че още някой живее 
в това доста уединено място - Сейбъл. 

Повечето острови в Бахамския архипелаг си имат шаман - мъдрец, който продава 
талисмани, лекарства, билкови отвари и дори прави по някоя магия. На Сан Салвадор 
това бе жена на име Сейбъл, която живееше в една от порутените изоставени дърварски 
колиби край Голямото езеро. 

Като слязох от ферибота, зърнах между дърветата предната част от обиталището на 
Сейбъл. Вратата зееше отворена и наоколо изглежда нямаше жива душа. Любопитството 
ме накара да се приближа. До крака си съзрях парче кост. Беше дясната предна 
половина на човешки череп с част от очната и носна кухини - достатъчно, за да го 
определя като лукаянски! 

Без съмнение исках да говоря с Къфи (6), но ако се съди по всичко. наоколо нямаше 
никой и се зачудих дали да не огледам колибата по-отблизо (15). 

Къфи беше идвала и си бе заминала - къщата беше на мое разположение. Качвайки се 
по стълбите към кабинета, бръкнах в джоба си и веднага напипах талисмана. Извадих го. 
Той беше просто едно снопче пера, но кой знае защо ме правеше неспокоен. Оставих го 
върху капака на празния сандък на площадката. 

С малка почивка работих до късно през нощта. Внезапно усетил, че е почти среднощ, 
реших да си лягам, но точно тогава звънна телефонът. Обаждаше се Сю, завърнала се 
току-що в хана. 

Двамата с Малкълм вечеряли, когато чули кучето на Били да лае, а после изстрел от 


пушката му. Макар че мръквало. Сю бе готова да се закълне, че видяла двама мъже да 
тичат - двама мъже, които били съвсем голи. Отекнал още един изстрел, този път по- 
надалеч, а след половин час Били дошъл на разкопките с кучето си Данди. Гръбнакът на 
кучето бил счупен. Малкълм изпратил Сю в хана, а сам тръгнал с Били да търсят двамата 
мъже. Сю се опитала да намери Морт Джаксън, но жена му Сузи й казала, че взел 
няколко души и отишъл в колибата на Сейбъл. Разбрала, че не може да стори нищо, но й 
хрумнало, че ще искам да узная за случая. И аз не можех да сторя нищо, освен да заспя с 
мисли за чутото от Сю. 

Малко преди да зазори се събудих от поредния земен трус, който разклати леглото. 
Не можах да заспя отново и мислех да ставам, когато чух шум, сякаш някой разбиваше 
външната врата. Скочих от леглото и през междинната врата изтичах в кабинета, където 
държах един харпун, който използвах при гмуркане. Чух някой да се качва по стълбите с 
тежки олюляващи се стъпки. 

Бях заредил харпуна, когато стъпките спряха, изглежда завиха и почнаха да слизат 
обратно. С харпун в ръка се запътих към вратата на кабинета, но преди да стигна до нея, 
последва нов трус. Беше най-силният досега и трябваше да се вкопча в масивната 
работна маса, за да не ме запрати на пода. 

Изминаха няколко мига, преди да събера смелост и да направя опит да изляза от 
стаята (16). 

Тъй Като предпочетох да се върна със Сю на езерото, реших да забравя тревогите си и 
да се постарая да се забавлявам. Не се получи! 

Странното бе, че нито черепът, нито нещо, свързано с къщата, разваляше 
настроението ми. Беше просто едно особено безпокойство. Онова, което всеки друг би 
описал като чудесната природа край езерото Грани, изведнъж ми се стори враждебно, 
почти заплашително. 

Докато плувахме, почивахме и хапвахме, не казах нищо - чак до вечерта, когато пак 
седнахме да вечеряме, а залязващото слънце бе вече зад гърба ни. 

- Още ли се безпокоиш за къщата? - попита Сю. 

- Не - отвърнах аз. - Звучи много глупаво, за да ти го кажа. Но... 

-...те е обзело някакво неспокойствие, чувството, че си наблюдаван и то от нещо 
неприятно. 

Тя бе довършила изречението по-добре, отколкото аз самият бих могъл да го сторя. 

- Мислех си, че е онази история за Били с неговите призраци, която ти ми разказа - 
рече Сю, - но ако и двамата имаме едно и също чувство, да си тръгнем, довечера. 
Можем да вземем и Малкълм. Няма да му хареса, ала не ме е грижа. Не искам да 
прекарам още една нощ на това място. 

Не казвам, че бях уплашен, но с радост се съгласих. Докато натоварим нещата в 
ландроувъра, слънцето залезе, температурата рязко спадна и изведнъж ставна почти 
студено. 

Когато опитах да подкарам колата, моторът не искаше да запали. При внезапното 
понижение на температурата чарковете му се бяха овлажнили. Имахме един флакон 
спрей за разпръскване на влагата, но беше празен. Попитах Сю твърдо ли е решила да 


замине. „Съвсем”, гласеше отговорът. 

- Тогава - рекох аз. - имаме две възможности. Можем да зарежем тук ландроувъра и 
багажа и да се върнем за тях утре. Тръгваме веднага и ще вървим пеш до града. 
Разстоянието не е повече от четири мили, макар че ще се стъмни, а батерията на 
фенерчето е изтощена (20). Другата възможност е да подсуша двигателя, но това ще 
отнеме около час (22). 

- Ти си шефът - отвърна Сю. - Ти решавай! 

Вътрешността на колибата бе тъмна, ала доколкото виждах през отворената врата, 
разбрах, че има само една стая и тя е празна. Влязох. Носеше се ужасна воня на гнило. 
На малките прозорчета наместо пердета висяха някакви дрипи. Дръпнах едната 
настрани, за да влезе повече светлина. Сноп лъчи се блъсна в отсрещната стена. Тя бе 
опръскана с нещо, което без съмнение беше кръв! Докоснах я. Беше суха. На пода и по 
оскъдните мебели в стаята също имаше кръв. 

Тръгнах си бързо, доволен, че излизам на чист въздух. Обиколих отвън колибата. 
Имаше няколко следи от боси стъпала, а отзад се виждаше нещо, което приличаше на 
пресен гроб! Къфи и черепът вече не бяха важни. Тръгнах надолу по стария дърварски 
път, отминах моята къща и продължих за града да говоря с Морт Джаксън. 

Морт мълчаливо ме изслуша, макар изражението на лицето му да подсказваше, че 
думите ми не го изненадват чак толкова, колкото очаквах. 

- Всичко съвпада - отбеляза той, когато свърших. - Сутринта идва Джоузеф, мъжът на 
Къфи Палмър. Смята, че тя отново се е забъркала със Сейбъл. И друг път се е случвало - 
преди две години. Намерил това скрито в чантата на Къфи. 

Той подхвърли на писалището си нещо, което приличаше на снопче пера. 

- Това е амулет - обясни той. - талисман. 

Бях виждал амулети, окачени по овощните дървета, за да прогонват Крадливите деца, 
но те обикновено представляваха шишета, пълни с някакъв прах. 

- Това е нещо специално - рече Морт, - истински магьоснически атрибут! Вземи го. 
Запази го за спомен. О, съвсем не ти давам „веществено доказателство” - никой съд на 
тези острови не би го приел на сериозно. 

Взех колебливо амулета и го пъхнах в джоба си. 

- Но аз съм убеден - повторих пак, - че току-що видях следи от убийство - кръвта, 
гроба! 

- Навярно така изглежда - отвърна Морт, - но мога да те уверя, че убийство не е 
ставало и че знам какво има в гроба. Остави на мен, а ти си иди вкъщи (13). 

Не обичам да ме отпращат като малко дете, без никакви обяснения. Може и да не е 
моя работа, но дали да не поговоря със Сийбрук (17)? 

Стигнах до площадката тъкмо навреме, за да видя празното преддверие и широко 
отворената външна врата. Докато се взирах надолу по стълбите, някакъв силует се появи 
на входа - чер върху фона на ярката слънчева светлина отвън. 

- Не стреляй! - извика познат глас. Беше Морт Джаксън. 

- Не срещна ли някой, докато идваше по алеята? - запитах аз. 

- Не - отвърна той. - Една от каменните топки върху портала едва не смачка колата ми 
по време на последния трус. Дойдох да проверя дали къщата е още на мястото си. 
Виждам, че трусът е изтръгнал външната врата от касата. 

Може би шумовете, които бях чул, наистина да са свързани с трусовете. Запитах Морт 
какво прави насам толкова рамо. 

- Не толкова рано, колкото късно - отговори той. - Преди 
малко бях у дома, но цяла нощ работих в колибата на Сейбъл. 
Сега пак се връщам там, макар да смятам, че намерихме всичко, 
което може да се намери - една осакатена коза, две мъртви 
петлета и много кръв, която почти със сигурност е животинска. 
Сейбъл отново е правила „голямата си магия”, както казват 
хората. Но какво е омагьосвала, не знам. Нея все още я няма - 
скрила се е, докато работите „се поохладят”. Един господ знае 
какви сили си въобразява, че призовава, но ще ти кажа, че 
всичко ще свърши горе-долу като миналия път. Аз прекарвам 
една безсънна нощ, а тя плаща глоба за кражба на коза и две 
пилета. 

- И ти имаш неприятности - добави той. - Видях Сийбрук. Потъналият кораб се е 
наклонил или нещо подобно, а повечето гмуркачи са отишли на риболов. Единият от 
тримата дърводелци е в другия край на острова. А останалите двама също са на риболов. 

Запитах къде е Сийбрук. 

- Не съм сигурен. Или в хана, или в радиостанцията. Ще се мъчи да се свърже с 
рибарите и да ги върне обратно. Разбрах, че вече е съобщил на сеньор Алварес да не 
идва. Виж, според мене, работата не е толкова бърза. Отпусни се, закуси и тогава иди в 
хана (23), а ако все пак смяташ, че е толкова спешно, метни някакви дрехи и аз ще те 
откарам до радиостанцията (21). Налага се да докладвам в Насау. Само решавай бързо и 
моля те, престани да сочиш с този харпун към мен! 

Заварих Сийбрук в пристанищната работилница да разопакова подводните 
телевизионни камери и прожектори, които не бяхме използвали от първите дни на 
изследването на кораба. 

Разправих му за шумовете, които бях чул, добавяйки, че не съм взел изведнъж да 
вярвам в магии, но че той, Сийбрук, отговаря за безопасността на сеньор Алварес и съм 
решил, че има право поне да знае. Той се разсмя. 

- Извинявай! - Каза след миг. - Не се смеех на теб. Сетих се за самия себе си преди 
много години. Бях съвсем млад, когато започнах да се занимавам с този бизнес в тази 
част на света. Пет години прекарах в опити да открия кораби със съкровища, потънали 
край големия Бахамски бряг. Тогава проумях, че за много хора по тия места магията все 
още е начин на живот. Научих се и да я уважавам! 

Сигурно бе забелязал неверието, изписано на лицето ми. 

- О, не казвам, че вярвам в магии, но наистина знам, че някои от тези шамани са 
опасни, особено такива като Сейбъл с нейните познания по вуду и черна магия. Виждал 
съм хора да заболяват по непонятни причини. Виждал съм и онова, което наричат 
„убиване от разстояние”. Когато жертвата необяснимо защо умира. Може би го правят с 
отрова. А може би жертвата просто вярва, че така ще стане. Независимо от обяснението, 
то действа! Но поне за момента можеш да не се безпокоиш. Разясних на сеньор Алварес 
положението с тези земни трусове и му казах засега да не идва. Да заповяда, когато 
спрат или когато започнат да застрашават кораба и бъдем принудени да предприемем 
издигането. Затова са камерите и прожекторите. Искам корабът да се наблюдава 
денонощно от спасителния съд. Разполагам само с двама гмуркачи - Бейтс и Свенсон. 
Останалите са на островите Бери да ловят синя риба-меч. 


Попитах дали ще се справи с двама гмуркачи. Аз самият бях средно опитен гмуркач. 

- Ще се оправим някак - отвърна той. - Знам, че се колебаеш дали да не се откажеш от 
уикенда заради изложбата. Но ако си търсиш повод да зарежеш изложбата, помощта ти 
тук ще е добре дошла. 

Без съмнение имах много работа. Да се върна ли в къщата (13) или да помогна на 
Сийбрук да монтира телевизионното оборудване (19)? 

Имахме много неща за обсъждане, но все такива, за които е по-добре да се говори в 
трезвата светлина на деня. Оставих Сю в хана и се върнах в къщата. 

Докато се качвах по стълбите, пъхнах ръка в джоба си и веднага напипах талисмана. 
Извадих го. Беше просто снопче пера, но нещо в него не ми хареса. На площадката 
имаше прашен сандък. Оставих талисмана върху него. 

Не след дълго заспах и сигурно съм спал дълбоко. Малко преди зазоряване ме събуди 
поредният земен трус, достатъчно силен, за да разклати леглото и да накара вещите в 
стаята да затракат, както предишните, и той продължи няколко мига. Положих всички 
усилия да заспя отново, но без успех. Бях още буден, когато видях, че вече е време да 
ставам. 

Лежах буден, но след такава неспокойна нощ не ми се ставаше. Изведнъж чух 
външната врата да се отваря с трясък! Само така мога да опиша този звук. Веднага след 
това долових стъпки - особени стъпки, не точно провлачени, а по-скоро тромави. 
Извиках: „Сю, ти ли си?”, макар да не вярвах, че е тя! 

Отговор не получих, но стъпките вече отекваха нагоре по стълбите. Изведнъж се 
уплаших! Между спалнята и кабинета ми имаше свързваща врата. Скочих от леглото и 
изтичах в кабинета. Там държах един харпун, който вземах при гмуркане в места, където 
има акули. Заредих го и тръгнах към вратата, зад която беше площадката на стълбището. 
Стъпките спряха. След малко ги чух да завиват и да слизат надолу по стълбите. 

Преди да стигна до вратата, последва нов трус. Този път беше много силен. Трябваше 
да се вкопча в масивната работна маса, за да не ме запрати на пода. 

Изминаха няколко мига, преди да събера смелост и направя опит да изляза от стаята 
(16). 

Монтирането на камерите и прожекторите и свързването им с мониторите на борда 
на спасителния катер отне целия следобед и по-голямата част от вечерта. На тях ясно се 
виждаше корпусът и вътрешността. Както и целият кораб отпред и отзад. Сийбрук настоя 
да вечерям с него в хана преди да се върна вкъщи за през нощта. 

Имам богат опит в гмуркането, но не съм свикнал на продължителни часове работа 
под водата. Бях уморен и много ми се спеше. Сийбрук предложи да ме закара до дома с 
ландроувъра, но аз предпочетох да се върна пеша. Само след залез слънце въздухът на 
островите биваше свеж и прохладен. 

Тъкмо си тръгвах от хана, когато се появи Сю. Двамата с Малкълм трябваше да се 
приберат чак утре вечерта. Значи нещо не беше наред! 

Сю знаеше, че съм чул за Били и неговите въображаеми призраци. Сега излизаше, че 
може и да не са въображаеми! Може и да не са били призраци, но Сю бе видяла нещо и 
не знаеше какво! 

Това станало по залез слънце, преди по-малко от два часа. Сю и Малкълм 
привършвали вечерята си край разкопките, когато чули Данди - кучето на Били - да лае. 
По лая им се сторило, че то преследва нещо. Тогава дочули гласа на Били. последван от 
изстрел с пушката му. Едновременният залп от седемте й цеви не може да бъде сбъркан 


с нищо! 


След малко в избледняващото червеникаво вечерно зарево видели два тичащи 
силуета. Били на около двеста метра разстояние, но Сю бе готова да се закълне, че били 
мъже ито чисто голи. 

Лаят заглъхнал, а след това се разнесъл още един далечен изстрел. След половин час 
Били дошъл на разкопките - сам и разплакан! Данди бил мъртъв. Нещо счупило гръбнака 
на кучето. 

Малкълм настоял Сю да се върне в хана с ландроувъра. Той тръгнал да претърсва 
местността с Били. Първият ми порив бе да изляза и да се включа в издирването, но - 
както Сю правилно отбеляза - нямаше как да ги намеря, а и беше тъмно. Мъжете - 
вероятно някакви пияни туристи - отдавна си бяха отишли. Нищо не можех да сторя, 
освен да поспя (18). 

Да се върнем в града означаваше да прекосим Голямото езеро с ферибота. Той щеше 
да ни отведе на стария дърварски път, който минаваше покрай къщата и стигаше до 
пристанището. Фериботът пресичаше най-тесния ръкав на езерото и представляваше 
обикновен сал от дъски и бидони за олио. Придвижването напред-назад ставаше като се 
тегли дълго непрекъснато въже. Преди да стигнем средата на езерото, видяхме 
светлинки през дърветата на отсрещния бряг. 

Знаех само един човек, който живее в това уединено място. Всички острови си имаха 
„шаман” или „мъдрец”, който продаваше талисмани, лекарства, билкови отвари и дори 
правеше по някоя магия. На Сан Салвадор това беше жена на име Сейбъл. Домът й 
представляваше стара порутена колиба край дърварския път. 

Като стигнахме до брега, видяхме, че ни чакат. Беше Морт Джаксън. Запитах дали се е 
случило нещо със Сейбъл. 

- Съмнявам се - отвърна той, - но на ваше място не бих ходил там. Стените на колибата 
са опръскани с кръв, а неколцината мъже, които доведох със себе си, току-що изкопаха 
козата на Джеси Уелс - с прерязано гърло и изтръгнати вътрешности. Грозна гледка. 

Той бръкна в джоба си и ми подаде нещо, което приличаше на снопче пера. 

- Това е амулет, талисман - рече той. - истински магьоснически атрибут. Запази го за 
спомен! 


Мушнах го в джоба си. 

- Донесе го Джоузеф, мъжът на Къфи Палмър... намерил го в чантата й. Вероятно като 
възнаграждение за нещо. 

- Например за лукаянски череп - предложи Сю. 

- Твърде е възможно - отбеляза Морт. - Къфи веднъж вече имаше такива 
неприятности. Сейбъл е изчезнала, но пак ще се появи. Не ви попитах какво правите тук 
по това време. 

Казах просто, че не съм успял да запаля ландроувъра. 

- Аз самият ще съм тук още дълго време -рече Морт. - Ако предпочитате да 
продължите пеша, ще кажа на един от хората ми да иде за ландроубъра утре сутринта и 
да ви го върне (18). Но в колата имам флакон спрей против влага. Ако искате изчакайте 
ме, тримата ще се върнем до ландроувъра и ще си го докарате сами (24). 

На Сю й бе все едно как ще постъпим. Отново решението трябваше да взема аз! 

Морт тръгна надолу по алеята да разчисти парчетата на строшената каменна топка от 
пътя. Аз се качих горе да се облека. На площадката изведнъж спрях. Трусът може и да е 
изтръгнал външната врата от касата, но стъпките не бяха плод на въображението ми, пък 
и защо бяха спрели на площадката и неочаквано завили обратно? Там имаше само един 
празен сандък, а върху него стоеше талисманът. Взех го в ръка. Може би беше нещо 
повече от обикновено снопче пера! 

Когато пристигнахме в радиостанцията, Сийбрук си бе тръгнал. Членовете на екипа, 
заминали за уикенда, се намираха на триста мили разстояние и ловяха синя риба-меч 
някъде край островите Бери. Досега не бяхме успели да се свържем с тях. Сийбрук се 
беше върнал в хана. 

Там заварих Сю, но не и него. Сю каза, че Сийбрук тръгнал веднага за пристанището с 
Бейтс и Свенсон - другите двама гмуркачи. Тя предложила помощта си, но Сийбрук я 
уверил, че тримата ще се справят. Корабът се бил наклонил и имало опасност да се 
удари в отсрещната стена на леговището си. Планът беше към кораба да се прикрепят 
някои от найлоновите въздушни чували и да се надуят толкова, колкото да го изправят. 

Нямаше с какво да помогна. Бях попривършил с изложбата, а и тъй като сеньор 
Алварес не пристигаше довечера, не беше нужно да се бърза. Ако остана в хана, Сю и аз 
(и двамата опитни гмуркачи) ще бъдем на разположение, в случай че потрябваме на 


Сийбрук. Събитията от последните две денонощия поставяха достатъчно въпроси за 
обсъждане, ала не даваха отговори. 

Следобед собственикът на хана Да Марко се появи за малко във фоайето и Сю го 
попита дали има новини от Чарли. Нямаше никакви. 

Предположих, че става въпрос за същия Чарли, който беше момче за всичко в хана. 
Той беше странна птица, дори и като външност. Така и не успях да реша дали главата му 
е прекалено голяма или пък причината е в косата му - черна, много бухнала отстрани, с 
дълъг бретон, който падаше в очите му. 

- Чарли изчезна - обясни ми Сю. - Сутринта не се появи. Не е спал в леглото си, но 
багажът в стаята му не е пипнат, дори парите (26)! 

Подсушаването на двигателя отне по-малко време, отколкото очаквах. Едно хубаво 
избърсване на електрическите кабели бе достатъчно, за да съживи кашлицата му. Когато 
стигнахме при разкопките, Малкълм тъкмо привършваше вечерята си. 

Преди да успеем да обясним присъствието си, чухме кучето на Били да се приближава 
с лай към нас. Изведнъж се разнесе силен изстрел - беше от залповата пушка на Били; 
гръмнат ли едновременно седемте й цеви, звукът не може с нищо да се сбърка. Стояхме 
и гледахме по посока на шумотевицата. 

Беше вече тъмно, но аз не бях изключил фаровете на ландроувъра. През двойния лъч 
светлина, насочен към дърветата, преминаха два тичащи силуета. От това разстояние и 
така слабо осветени трудно можеше да се каже със сигурност, но приличаха на двама 
мъже - двама чисто голи мъже! 

Лаят отмина нататък. Разнесе се още един изстрел - този път много по-надалеч. 
Докато чакахме, казахме на Малкълм причината за посещението си. Очаквахме, че ще ни 
е трудно да обясним внезапното си появяване и бяхме учудени, когато Малкълм призна, 
че и той изпитвал същите чувства. Бил готов да си вървим, веднага щом се уверим, че 
Били е добре. 


След един час Били пристъпи в светлия кръг от газовата лампа на Малкълм. Носеше 
кучето си Данди на ръце и плачеше. 
- Данди, той мъртъв! - рече той. - Те счупили негов гръб! 


- Кои бяха те? - запита Сю. 

- Аз не знае. Аз изгубил тях. Ходил чак до Голямото езеро. Там видял оня полицай с 
няколко мъже от града. Те копае около колибата на Сейбъл. 

Сейбъл беше островната шаманка, която продаваше талисмани и церове. 

- Сейбъл не там. Джаксън дал мене това. Казал то един от талисманите на Сейбъл - 
държи призраците настрана. Той мисли аз пиян. Призраци не убиват Данди. Ти вземи. 

Той ми подаде амулета - приличаше на обикновено снопче пера. Тъй като не исках да 
го разстройвам повече, сложих го в джоба си. Били заяви, че първо ще остави Данди в 
къщата, а после пак ще иде да търси убийците му. Малкълм настоя ние със Сю да се 
върнем в хана. Той тръгна с Били. Съгласих се, макар и с неохота (18). 

След изнурителната нощ реших, че ми се полага поне да хапна нещо за закуска! Морт 
си тръгна, а аз се качих горе да се облека. Все още мислех за случилото се малко преди 
неговото идване. Можех да приема, че силният трус е изтръгнал външната врата от 
касата, ала как да обясня стъпките? Стигнах до площадката на стълбите, където ги чух да 
спират, и необяснимо защо се озърнах. Тук нямаше нищо освен празния сандък, на 
който лежеше талисманът. Взех го в ръка. Може би той беше нещо повече от снопче 
пера! 

Докато се облека и закуся, предположих, че Сийбрук вече е напуснал бара и слязъл 
долу на пристанището. Затова реших да отида първо там. 

Сийбрук не само че беше на пристанището, но вече се готвеше да отплава за 
спасителния катер. За потъналия кораб непосредствена заплаха нямаше, но „люлката” се 
бе килнала. Имаше опасност потъналият кораб да пострада, ако люлката продължи да се 
накланя и се блъсне в отсрещната стена на пукнатината. Планът беше към нея да се 
прикрепят няколко въздушни чувала и да се надуят дотолкова, че да се изправи 
наклонът. Сийбрук трябваше да свърши тази работа само с двама гмуркачи - Бейтс и 
Свенсон. Другите се намираха на триста мили разстояние - ловяха синя риба-меч близо 
до островите Бери. В радиостанцията още се мъчеха да се свържат с тях. 

- Чувам, че Морт Джаксън си има проблеми -отбеляза Сийбрук, - а Да Марко, 
собственикът на хана, се кани да му създаде още един. Чарли е изчезнал. 

Предположих, че има предвид Чарли, момчето за всичко в хана. Той беше доста 
странен образ. Така и не можах да реша дали главата му е прекалено голяма или пък 
всичко идва от косата - черна, много бухнала отстрани, с неимоверно дълъг бретон, 
който влизаше в очите му. Както станало ясно, тази нощ не спал в леглото си, а иначе от 
стаята му в задната част на хана не липсвало нищо, дори парите били там. 

Сийбрук чакаше само да натоварят съоръженията в лодката и сега бе готов да отплава. 
Запитах го дали има нужда от помощник. Той отвърна, без да се колебае: 

- Скачай в лодката (25)! 

Флаконът на Морт със спрей против влага свърши работа само за няколко секунди. Като 
се убеди, че моторът запали. Морт заяви категорично, че не иска да го откараме до 


К 


ферибота. 

Вече бе доста късно и двамата със Сю се чудехме дали Малкълм си е легнал. Решихме 
да рискуваме и като наближихме разкопките, с облекчение видяхме, че газовата му 
лампа свети. 

Първият въпрос, Който ни зададе, не беше защо сме тук, а дали сме виждали Били. 
Отговорихме отрицателно. Малкълм обясни, че тъкмо привършвал вечерята си, когато 
чул кучето на Били да лае по посока към него. След малко се разнесъл изстрел от 
пушката на Били. Едновременният залп от седемте й цеви не можел да се сбърка с нищо 
друго. 

Слънцето почти било залязло, но като погледнал към дърветата, видял два бягащи 
силуета. Бил сигурен, че са мъже, но му се сторило, че са чисто голи! Чул лая на Данди да 
се отдалечава, а след това още един изстрел - този път по-приглушен. Всичко това 
станало преди повече от час. 

Постарахме се да обясним защо сме тук. Малкълм не изглеждаше много учуден. 
Призна, че цял ден имал същите неприятни усещания. Предложи да изчакаме Били, след 
което с удоволствие щял да се върне с нас в града. Едва бе изрекъл последните думи и 
Били се появи в осветеното пространство. Носеше Данди на ръце и... плачеше! 

- Данди, той мъртъв! - рече Били. - Те счупили негов гръб! 

- Кои бяха те? - запита Сю. 

- Аз не знае. Аз изгубил тях. Те не призраци. Призраци не убива куче. Аз сигурен, че 
улучил един от тях, но той не издал никакъв звук. Аз мисля може би те зомби“. 

Той навярно забеляза, че го гледаме втренчено. 

- Аз знае Сейбъл прави голямата магия. Тя жена от Хаити. Нея наричат „папалои” - 
голяма магьосница. Тя може прави зомби. 

Как да отговориш на това?! Били продължи и ни заяви, че след като остави тялото на 
Данди в къщата, ще тръгне пак да ги търси. Малкълм настоя ние със Сю да се върнем в 
хана, а той пожела да отиде с Били. Не можех да си представя Сю или себе си като ловци 
на зомби! Затова се съгласих, макар и с неохота (18). 


» Съживен чрез магия мъртвец - Б. пр. 


25 


Нужни бяха няколко гмуркания - всяко по един час - за да привършим успешно 
задачата и вече наближаваше шест часа, когато всички се върнахме на борда на 
спасителния катер. По радиостанцията пристигна съобщение, че е установена връзка с 
останалите от екипа, но те ще успеят да се завърнат на острова едва рано сутринта в 
понеделник. 

Сю беше дошла на катера. Качих се с нея на палубата. Целият следобед бях прекалено 
зает и, за разлика от Сю, нямах време да мисля. Тя искаше да обсъдим странните неща, 
които ставаха, едно от които бе продължителното отсъствие на Чарли. Но не и провървя. 
Точно в този миг ни свари следващият земен трус. На борда на катера се усети доста 
слабо, но когато видяхме как горната третина на шейсет метровата антена на градска 
радиостанция изведнъж се прекърши, разбрахме, че е бил от доста силните! 

Сийбрук дойде забързано на палубата. Свършеното от нас днес бе издържало, но сега 
имаше признаци, че сглобките на люлката се разхлабват. Трябваше му Малкълм - и то 
бързо. Сю каза, че ще отиде на разкопките да го вземе и само след броени минути 
напусна катера. Сийбрук се канеше пак да се гмурка. 

- Този път недей - възпря ме той. - Може да стане опасно. Ти си археолог и не ти 
плащат да поемаш такива рискове. 

Сийбрук не бе човек, с когото можеш да спориш! Останах известно време на палубата, 
загледан в залеза. Източният небосвод бе доста мрачен и на фона на тази тъмнина видях 
светлините на приземяващ се самолет. Това можеше да е само сеньор Алварес, а 
нямаше кой да го посрещне на летището! 

Сийбрук вече се бе гмурнал, за да прегледа потъналия кораб. Сигурен бях, че си има 
достатъчно проблеми. Сю беше взела ландроувъра от пристанището. Другият беше при 
хана. Ако сляза на брега и отида пеша до хана, а после взема колата до летището, може 
би щях да стигна навреме (30). 

Сю обаче беше на път към разкопките. Възможно бе да забележи самолета и да се 
върне. Аи Да Марко в хана щеше да го чуе и да се сети, че няма кой да посрещне сеньор 
Алварес. Той лесно би могъл да отиде до летището с камиона на хана. В най-лошия 
случай сеньор Алварес щеше да се поразходи две мили в тъмното! Ако не отида, едва ли 
можеше някой да ме обвини (27)! 

Стана шест часа. Чарли продължаваше да липсва. Сийбрук още не се бе върнал и си 
рекох, че е време да взема Малкълм от разкопките. 

Реших първо да мина през радиостанцията. Вече трябваше да са се свързали с 
останалите от екипа, а ако са били в радиовръзка и със спасителния катер, може би 
знаеха как вървят работите там. 

Получих отговор и на двата въпроса. Екипът бил на път за Сан Салвадор, макар че не ги 
очаквали по-рано от понеделник сутринта. Работата по кораба била завършена. Сийбрук 
и гмуркачите отново били на борда на спасителния съд. 

Бях още в радиостанцията, когато ни сполетя следващият трус. Беше продължителен, 
трая половин минута. Тъкмо решихме, че е спрял, когато откъм покрива се разнесе 


страхотен трясък. Всички се втурнахме навън, където се натъкнахме на омотани жици и 
отломки от стоманена конструкция. Горната третина на шейсет метровата радиоантена 
се бе прекършила. 

Всички варосани в розово и жълто къщи на градчето изглежда бяха непокътнати, но 
сигурно имаше и други щети. На връщане към хана срещнах Сю. Тя видяла как пада 
радиоантената. Ханът бе оцелял, но Сю се безпокоеше за Сийбрук и гмуркачите. 

Уверих я, че са се върнали на борда на спасителния съд, макар вече да бе прекъсната 
радиовръзката с тях. Оставаше ни само да чакаме. 


След един час пристигна Сийбрук. Въздушните чували бяха задържали кораба, но сега 
сглобките на люлката се бяха разхлабили. Трябваше му Малкълм и то бързо. Казах, че ще 
ида да го доведа. Сийбрук се връщаше на спасителния катер и, както изглежда. Сю щеше 
да го придружи. 

Потеглих с един от ландроувърите, като избрах северния крайбрежен път - най- 
прекият до разкопките. Бях по средата на пътя, когато забелязах светлините на самолет 
върху тъмнеещото небе. Той явно се приземяваше. Можеше да бъде само сеньор 
Алварес, а на летището нямаше кой да го посрещне. Ако завия обратно, може би щях да 
стигна там тъкмо навреме (30). Но дали довеждането на Малкълм не бе по-спешно, дори 
с риск да оставим възрастният ни „шеф” да извърви пеша разстоянието до хана в 
тъмното (28)? 

Казах си, че е изключено да стигна до летището навреме. Това можеше и да е вярно, 
но имах угризения на съвестта. Сеньор Алварес не беше млад човек и най-малкото, 
което бях в състояние да сторя сега, бе да се уверя, че е пристигнал благополучно в хана. 

Докато сляза на брега и се добера до хана, той щеше да има достатъчно време, за да 
пристигне, дори ако върви пеша. Ала го нямаше. Да Марко даже не бе чул самолета. 
Взех другия ландроувър и подкарах бавно към летището. Пътят беше пуст. 

Когато пристигнах на летището, митничарят тъкмо си тръгваше с колелото си. Сеньор 
Алварес пристигнал преди доста време и тръгнал пеша. Отхвърлил предложението им да 
опитат да му намерят някакъв превоз. Запитах къде е пилотът му. „Замина”, гласеше 
отговорът. Трябвало да се върне в Насау; почти веднага обърнал самолета, за да излети, 
докато все още било достатъчно светело да вижда пистата. 

Подкарах обратно към хана. Сеньор Алварес още не бе пристигнал, но Малкълм беше 
там. Попитах къде е Сю. Не знаеше. Тръгнал пеш. Усетил трусовете и се досетил, че ще е 
необходим тук. Очаквал някой да дойде да го вземе. Били обещал да си отваря очите и 
ако някой дойде, да му предаде какво се е случило. 

Възможно беше Сю да се е върнала, да е срещнала сеньор Алварес на път от 
летището, да го е качила, двамата да са отишли да вземат Малкълм и чак тогава да са 
тръгнали обратно за хана. Това обаче ми се струваше доста невероятно. 

Знаех, че Малкълм е нужен при потъналия кораб. Реших да го закарам на 
пристанището. Би трябвало, когато се прибера. Сю да се е върнала от разкопките - със 
или без сеньор Алварес. Ако него още го нямаше, щеше да се наложи да организирам 
издирване. Не можехме да оставим „шефа” да се лута, изгубен из острова! 

Краткото ни пътуване до пристанището минаваше покрай църквата Св. Франсис 
Завиър. Погледът ми попадна на централния вход - вратата зееше и вътре проблясваха 
запалени свещи. Никога не бях виждал църквата отворена толкова до късно. Спрях 
ландроувъра и дадох заден до вратата на църквата. Малкълм слезе с мен да огледаме 
набързо какво става вътре (31). 

Да Марко би трябвало да чуе самолета, да се сети кой пристига с него и да си даде 
сметка, че няма кой да го посрещне. Лесно би могъл да иде до летището с камиона на 
хана. 

Когато стигнах на разкопките, беше вече тъмно с изключение на едно последно 
избледняващо зарево на западния небосклон. Но и то стигаше, за да се види, че на 
разкопките няма никой. Вещите на Малкълм също ги нямаше, освен няколко по-тежки 
инструменти. Чух някой да приближава. Беше Били. 

- Видял светлините - рече той. - Чакал някой дойде. Малкълм, той заминал пеш, преди 
повече от двадесет и пет минути. Ние усетили земята да се тресе. Той решил, че може би 
оня кораб в беда и бъде нужен. 

Искаше ми се да поговоря с Били, но знаех, че дори и сеньор Алварес да се е добрал 
до хана, там нямаше кой да го приеме. Извиних се и подкарах обратно. 


Даже да е вървял пеша, сеньор Алварес трябваше да е пристигнал в хана преди мен. 
Но го нямаше. Да Марко дори не беше чул самолета. Отидох до летището и заварих 
митничаря да се качва на колелото си за вкъщи. Сеньор Алварес пристигнал и тръгнал 
пеша. Предложили да му намерят някакъв превоз, но той отвърнал, че не го очакват и 
разходката ще му се отрази добре. 

Попитах къде са самолетът и пилотът. 

- Трябвало да се върнат в Насау - гласеше отговорът. - Наложи се незабавно да излетят, 
докато е още светло и се вижда пистата. 

Подкарах бавно към хана, внимателно оглеждайки пътя, но той бе пуст. Сеньор 
Алварес още не беше пристигнал, но пък Малкълм беше в хана. 

Уведомих Малкълм, че ще го закарам до пристанището. Там можеше да намери лодка 
и да стигне до спасителния катер. Щеше да предаде на Сийбрук, че сеньор Алварес 
липсва. Аз щях да се върна и да опитам да организирам издирване. Не можехме да 
позволим човекът да се изгуби и да го оставим да се лута в тъмното. 

За да стигнем на пристанището, трябваше да минем покрай църквата Св. Франсис 
Завиър. Централната врата зееше и вътре горяха свещи. Никога не бях я виждал 
отворена в този късен час. Дадох заден ход и спрях колата. Малкълм слезе с мен и се 
запътихме към входа (31). 

Настаних се в салона на хана и тъкмо си мислех, че до един час няма да се случи нищо, 
когато видях отец Николас да влиза и да се насочва право към мен. Седна на едно от 


канапенцата. 

- Трябва да говоря с вас - рече той. - Разбрах, че Сийбрук се гмурка и смятам вас за 
следващ по старшинство. Тази вечер чух много странна изповед. Знаете, че не мога да 
наруша тайната й, но това не ми пречи да споделя с вас нещо, което трябва да научите. 

Знаете, че от няколко години съм свещеник на Хаити. Следователно беше неизбежно 
да се запозная с много от магиите и суеверията на този остров. Мога да ви кажа какво, 
според мен, се опитва да направи Сейбъл. Трябва да наблегна на думата „опитва”. 
Чували ли сте за зомби”? 

Чувал бях. Доколкото знаех, става дума за поверие, според което с магически средства 
наскоро починали хора могат да бъдат съживени и, против собствената им воля, да 
бъдат накарани да обработват нивите срещу малко храна и без пари. 

- Това е обичайното значение на думата - съгласи се отецът, - но има и друг вид зомби. 
Твърди се, че големите майстори на магьосническото изкуство могат да създадат 
човешко тяло от някаква гадна смес от кръв, кости и гробищна пръст. После те можели 
да вселят в това тяло духа на някой отдавна починал мъртвец и да го накарат да 
изпълнява всяка заповед на магьосника. Освен това се говори, че това е много опасна 
магическа операция, която може да се извършва само от висш жрец или жрица на 
магията, наричани „папалои”. Сейбъл е именно такава! 

- Не може да вярвате в това! - възкликнах аз. 

- Дали вярвам или не е без значение - отвърна отец Николас. - Сигурен съм, че Сейбъл 
веднъж вече е опитвала да го направи и сега отново се опитва. И двата пъти сеньор 
Алварес се намира на острова. В едно съм убеден - тя иска да му навреди! 

Мислех си за лукаянския череп и за талисмана. Извадих го от джоба си и го сложих на 
канапенцето. Отецът го разгледа внимателно. 

- Това е талисман - обясни той. - Който предпазва собственика му от духовете на 
мъртвите (33)! 


# Съживен чрез магия мъртвец - Б. пр. 

Недалеч от летището срещнах сеньор Алварес да върви сам по пътя. Спрях 
ландроувъра. Въпреки че вече бе доста тъмно, той веднага ме позна. 

- Преди да сте почнали да се извинявате - рече той, - ще ви кажа, че грешката е моя. 
Реших да тръгна в последния момент. Моят пилот опита да се свърже с вас по радиото, 
но разбрах, че антената ви била повредена. 

Запитах къде са пилотът и самолетът. 

- Заминаха - отвърна той. - Утре сутрин трябва да вземат мои важни клиенти от Маями. 
Наложи се самолетът да излети, докато е все още светло и се вижда пистата. 

Помогнах му да се качи в ландроувъра и завихме обратно към хана. 

- Да ви кажа също, че митничарите предложиха да ми осигурят превоз, но аз отказах. 
Признавам, че съм уморен - много работя и малко спя. Мислех, че една разходка ще ме 
поосвежи. 

Обясних му подробно какво е положението с потъналия кораб. 

- Когато говорих със Сийбрук, не беше толкова зле. В такъв случай радвам се, че 


дойдох. Искам да видя края на проекта, дори да завърши с провал. 

Уверих го, че ако някой може да спаси кораба, това е Сийбрук. 

- Зная, но ако той не успее, ще се почувства по-добре, като види, че съм тук и ми е 
ясно, че е направил всичко възможно. 

Усетих, че сеньор Алварес ми става симпатичен. Познавах го бегло, но сега откривах, 
че е скромен, сърдечен и се съобразява с другите - съвсем различен от представата ми за 
всемогъщ мултимилионер и делови магнат! 

В хана той отказа да хапне каквото и да било, помоли само да отдъхне два часа в 
стаята си и изрази надежда, че по-късно ще има възможността да вечеря със Сийбрук, 
Сю и мен. 

Пристигна Малкълм, разтревожен от земните трусове. Бе вървял пеша чак от 
разкопките дотук! Веднага тръгна към пристанището. Сю се върна в хана и когато Йй 
разказах всичко, тя реши, че ще е най-добре да остане на борда на спасителния съд, да 
ни осведомява за хода на нещата и да ни съобщи дали изобщо ще е възможно да 
вечеряме (29). 

Видяхме дребната белокоса фигура на сеньор Алварес, самотно коленичила пред 
олтара. Той очевидно се молеше вглъбено и сметнах, че нямаме право да го безпокоим. 
Тихо затворих вратата зад нас и двамата отидохме в единия заден ъгъл на църквата. 

От тежичкото щракване на вратата разбрах, че е влязъл още някой - мъж, скрит в 
сенките, но все пак някак познат. За миг той постоя така, после бавно тръгна по 
централната пътека към коленичилата фигура на сеньор Алварес. Сега светлината от 
свещите падна върху него - беше Чарли от хана! 

Някъде високо в мрака се разнесе звук - слаб, но все по-усилващ се, наподобяващ воя 
на вятъра. Свещите затрепкаха. Погледнах към Чарли. Видях го да се навежда напред 
като човек, срещу когото духа силен вятър. Косата му се развя назад и дрехите на 
гърдите му прилепнаха към тялото, макар че аз не усещах нито полъх! 

Приличаше на човек, който се бори с вихър, но продължаваше да върви напред. Като 
наближи олтара, сеньор Алварес се изправи и обърна. Навярно се е уплашил от 
странното същество насреща му. Не виждах лицето, което той гледаше - лице, което сега 
не бе наполовина скрито от дългия черен бретон. Но виждах лицето на сеньор Алварес. 
На него бе изписан ужас. Той отвори уста, сякаш да заговори. Свещите изведнъж 
припламнаха силно, а после в църквата настъпи пълен мрак, ,„ато че ли някой ги духна 
едновременно. 

Чу се шум от кратко боричкане, от препъващи се стъпки, а сетне глас - силен, задъхан и 
някак странно заповеднически: 

- Мигел Янес Пинсон Алварес! Стой! Напуснеш ли това място, няма да мога да те 
спася! 

И пак отекнаха препъващите се стъпки - но след тях вървяха други. Вратата се отвори. 
Сетне отвън се разнесе силен грохот, оглушителен трясък и... внезапна тишина. Като по 
чудо свещите в църквата отново се запалиха. Освен нас в храма друг нямаше. Изтичах 
към вратата. 

Входът бе задръстен от камъни и баластра. Изпод един жълто боядисан каменен къс 


се подаваше ръка - бяла, като се изключи кръвта, която се стичаше тъмна по пръстите й 
(32). 

Шумът бе извел хората на улицата. Множеството скоро разчисти камъните и чакъла. 
Сеньор Мигел Алварес, както и мъжът, известен само като Чарли, бяха мъртви. Когато 
излизали от църквата, статуята на Колумб паднала, повличайки със себе си голяма част 
от портала. 

В понеделник в четири часа сутринта Сан Салвадор преживя последния, както се 
оказа, земен трус. Дежурният на борда на спасителния катер, който наблюдавал 
потъналия кораб на телевизионните монитори, видял как картината изчезва по 
екраните. Постът на палубата докладвал за силно вълнение във водите около 
спасителния съд. 

Призори Сийбрук повел екипа от гмуркачи да разберат какво точно се е случило. Не 
намерили нито кораб, нито пукнатина в рифа. Едната половина от рифа, която бе 
заграждала пукнатината, се откъснала напълно и потънала около двеста метра надолу 
до дъното на един от подводните каньони. Заедно с нея изчезнал и корабът. 

Заключението на следствието, организирано по случая сеньор Алварес и Чарли, 
можеше да бъде само едно: смърт при злополука. Знаеше се, че статуята не е безопасна 
и земните трусове бяха повече от достатъчни, за да обяснят сгромолясването й. Ала 
много въпроси останаха без отговор. Как сеньор Алварес се озовал в църквата? Защо 
Чарли изчезна, за да се появи отново в този съдбовен миг? Ами необяснимите събития в 
църквата и думите: „На пуснеш ли това място, няма да мога да те спася” - да те спася от 
какво? 

Както бе предсказал Морт Джаксън, жената, известна като Сейбъл, се върна в 
колибата си. Беше арестувана и глобена за кражба на една коза и две петлета. Чувам, че 
след това напуснала острова. 

Аз унищожих талисмана, но преди това го показах на отец Николас, който бе прекарал 
николко години като свещеник на Хаити. Той ми обясни, че давал закрила срещу 
духовете на мъртвите! 

Всички спомени - дори и най-лошите - постепенно избледняват, но аз никога няма да 
забравя онзи миг в църквата, точно преди да угаснат всички свещи, и ужаса, изписан 
върху лицето на сеньор Алварес. Какво бе видял той? Никога няма да разбера. Главата 
на мъжа на име Чарли бе смазана така, че не можеше да се разпознае. 

- Къде е сеньор Алварес сега? - запита отецът. 

Отговорих му, че почива в стаята си. 

- Сигурен ли сте? 

Имаше само един начин да се уверим. Виждах, че отец Николас няма да се успокои, 
докато не види с очите си сеньор Алварес. Стаята му беше на партера и гледаше към 
градината. 

Бяхме стигнали до средата на коридора, когато срещнахме една от камериерките - тя 
пищеше, изпаднала в истерия. Отецът остана да я успокоява. а аз забързах към стаята. 


Вратата беше отворена. В отсрещната стена - там, където трябваше да е прозорецът - 
зееше дупка. Влязох. Мебелите бяха преобърнати. По ръба на тоалетната масичка 
имаше нещо, което можеше и да е кръв. Сеньор Алварес бе изчезнал. Излязох, 
оставяйки всичко непокътнато. 

Морт Джаксън пристигна след по-малко от петнадесет минути. Огледа стаята и 
прекара доста време в градината непосредствено под прозореца. 

Сю се върна преди Морт да ни извика в салона. 

- Нямам представа какво се е случило в онази стая - започна той, - но внимателно 
огледах градината. По тревата има много роса и доста следи от стъпки, някои от които на 
боси крака. Съществуват само две възможности. Сеньор Алварес е бил отвлечен от 
„неизвестни лица”. В този случай или е вече мъртъв, или го държат в плен. Не съм 
Шерлок Холмс, но ако правилно съм разгадал следите, той се е спасил и или се крие, или 
още бяга някъде из острова. Искам незабавно да започне издирване. Аз поемам 
пристанището и околностите. 

Той се обърна към Да Марко: 

- Ще вземете ли камиона да претърсите крайбрежния път на юг? 

Да Марко кимна. 

- Остават още два ландроувъра. Можете ли да карате, отче? 

Отец Николас каза, че може. Морт погледна към нас със Сю. 

- Ландроувърите са ваши. Вие изберете. Или летището и крайбрежния път на север 
(37), или улицата във вътрешната част на града (35). 

Спомних си какво бе промълвил дон Мигел, когато го намерихме. Само една част от 
думите му имаха смисъл - че му било казано да тръгне към пристанището и да вземе 
лодка! 

Дадох на заден ландроувъра, обърнах и излязох отново на пътя. Натиснах педала за 
газта докрай и поех на юг към кръстопътя, където можех да завия по пътя за 
пристанището. 

Само след стотина метра фаровете осветиха редица силуети, застанали на пътя пред 
нас! 

- Не може да са стигнали тук преди нас! - възкликна Сю. 

Вече не знаех какво да мисля, макар че според мене това бяха още от „творенията” на 
Сейбъл, които най-вероятно бяха плъзнали по целия град! 

- Сигурно те зомби - рече Били, - но пак направени от плът и кръв. Ти продължи караш. 
Това желязно нещо смачка тях едно хубаво! 

Ландроувърът вече връхлиташе върху редицата, ала те не помръдваха. Може би Били 
имаше право: бяха просто зомби... ала приличаха на нормални хора. Не бях в състояние 
да ги прегазя. Рязко ударих спирачки. 

- Аз оправя нещата! - рече Били. - Ще пръсна техни глави с таз пушка. Тогава те няма 
вижда къде ходят! 

Преди да успея да го спра. Били изскочи от ландроувъра. Той беше един, а те 
десетина. Можеха да го разкъсат! Скочих след него. Съществата започнаха да отстъпват. 
Навярно се страхуваха от пушката на Били и... изведнъж изчезнаха, стопиха се сред 


сенките. 

Видях, че Сю ме е последвала. 

- Къде е сеньор Алварес? - запитах аз. 

Не изчаках да ми отговори. Ландроувърът беше на петдесетина метра зад нас. Втурнах 
се натам. Кабината на колата бе празна! 

Открихме Морт близо до пристанището. Издирването продължи цялата нощ. Призори 
взеха да кацат самолети от Насау. След по-малко от час островът гъмжеше от полицаи. 

Били продължи да търси с останалите. Сю едва се държеше на краката си и се върна в 
хана да поспи., Сийбрук и Мари Галант почти бяха изхвръкнали от главата ми. Слязох на 
пристанището да видя какво става. Сийбрук бе вече там с целия си екип. Готвеха се да 
вадят Мари Галант (45)! 

Бих предпочел да претърся пристанището, но Морт вече бе поел района. Летището 
навярно бе единствената друга част на острова, която сеньор Алварес познаваше, но би 
трябвало също да знае, че през нощта то е затворено. Затова избрах улиците във 
вътрешността на града, макар че почти не се надявах да го намеря там. 

Затова се изненадах, когато Сю ми извика да спра. Бяхме взели ландроувъра с 
прожектор, монтиран върху кабината. Сю го използваше да оглежда внимателно двете 
страни на пътя. Беше забелязала нещо да се движи сред дърветата към езерата. 

Дърветата бяха доста нарядко. Отбих ландроувъра от пътя и се насочих към тях. 
Изминахме само няколко метра, когато фаровете осветиха един силует, който по-скоро 
залиташе, отколкото тичаше пред нас. Това безспорно бе сеньор Алварес. 

Спряхме и слязохме, оставяйки фаровете запалени, за да ни светят. Само след секунди 
го настигнахме, но дори тогава той изглежда не забеляза присъствието ни. Явно беше в 
шок. На челото му имаше прорезна рана и изглеждаше зашеметен. Най-вероятно не ни 
позна, но взе да заеква, мънкайки за голи мъже в стаята му и как някакъв човек с 
особена черна коса му помогнал да се спаси. Казал му да тича към пристанището и да 
вземе лодка или каквото и да е, само да се махне от острова. Но сигурно се объркал и 
тичал в обратна посока. Опитах се да го уверя, че всичко вече е свършило, че вече е в 
безопасност, но изведнъж Сю ме сграбчи за ръката и посочи в мрака. 

Сред дърветата към нас вървяха някакви мъже. Осветени единствено от фаровете на 
ландроувъра, те изглеждаха чисто голи. Обърнах се. Откъм гърба ни приближаваха още 
такива силуети. След миг щяха да прекъснат пътя ни за отстъпление. Тогава се разнесе 
глас: 

- Отстъпете настрани и оставете тях минат. Аз държа ги на мушка. Ей. животинки, едно 
от вас май убило мое куче и затова този пръст просто сърби го да дръпне спусъка! 

До нас със седемцевната си залпова пушка стоеше Били Кривокракия. Настъпващите 
силуети бяха спрели (36). 

- Това спре тях! - поясни Били. - Вие трима най-добре върнете се при онова желязно 
нещо. Аз пази вас. 


- Ти глупак, Били Кривокраки! Те не спират заради твоя пушка. Те мои създания. Аз тях 
направила и те спира, само “щото аз искам! 

Сейбъл се беше появила на няколко метра от нас, сякаш бе изникнала от никъде. 

- Него искам! - заяви тя, посочвайки сеньор Алварес. - Вие оставя него и другите могат 
вървят. Мои създания няма докосне вас. 

Никой не помръдна. 

- Искате знае защо? - запита Сейбъл. - Той знае. Той може да ви каже причина. 

- Човекът е ранен иев шок - рекох аз. - Съмнявам се. че дори разбира какво става. 

- О, той знае - отвърна Сейбъл. - но вие искате причина. Тогава аз ви покажа моята! 

При тези думи тя свали шарената кърпа, която скриваше смолисточерната й коса и 
отметна назад кичура от челото си. То беше неестествено широко и от веждите се 
скосяваше рязко назад. 

- Ти си лукаянка! - възкликнах аз. - Но това е невъзможно! 

- От нас останаха единайсе" - отговори тя. - Имаше деца и деца на децата. Дълго време 
ние чакаме... отмъстим за смъртта на наши хора. 

Подкрепяйки сеньор Алварес, ние заотстъпвахме назад. Силуетите отново се 
раздвижиха. Били стреля. Те продължиха напред. Били вече зареждаше повторно. 
Когато видяхме как Сейбъл се удари с ръце по главата и изкрешя, сякаш в ужасни болки. 

- Не-е! - пищеше тя. - Ти не посмееш! Ти нямаш силата. Аз папалои! Мога тебе убия! 

Не разбирах какво става, но силуетите отново спряха. Дръпнах останалите към 
ландроувъра, натъпках ги вътре и запалих мотора. Но накъде? 

Морт беше на пристанището, ала можеше ли да ни защити (34)? Оставаше къщата. 
Мазето беше без прозорци и се затваряше с много дебела врата от махагоново дърво. 
Можеше ли тя да спре онези същества (38)? Те бяха по петите ни. Навярно животът на 
четирима души бе в моите ръце и аз трябваше да реша! 

Ако сеньор Алварес бе все още жив и бягаше, накъде би се отправил? Аз естествено 
бих поставил на първо място района на пристанището. Освен че там се намираше 
полицейският участък, самото пристанище даваше възможност да напусне острова с 
лодка или дори да стигне до спасителния катер. 

Морт беше поел този район. Избрах летището, а не улиците във вътрешността, защото 
то беше единствената друга част на острова, добре позната на дон Мигел. Въпреки това 
не хранех големи надежди да го открия там. 

Двамата със Сю претърсихме много внимателно пътя, летището и сградите около него. 
Всичко беше заключено за през нощта и изглежда нямаше къде човек да се скрие. Още 
по-малко вероятно бе да го намерим по северния път, но бяхме приели да следваме 
този маршрут. 

Стигнахме до разкопките на Малкълм. Там нямаше никой, както и очаквахме. 
Отидохме дори до конюшнята на порутената колониална къща да проверим за Били, но 
итя бе пуста. 

Бързо поехме на юг по източното крайбрежие, където северно от Пиджън Крийк 
срещнахме Да Марко. И той не беше видял нищо. Разбрахме се да завършим обиколката 
на острова и да се срещнем отново на пристанището. 


Докато карахме към Лонг Бийч на път за града, последва нов трус - последният, който 
островът щеше да преживее, но тогава нямаше как да го знаем. Пристигнахме на 
пристанишето, гъмжащо от хора и цялото лумнало в светлини, ала не сеньор Алварес бе 
причина за оживлението. 

Около спасителния катер имаше силно вълнение и се носеше слух, че картината на 
телевизионните монитори изчезнала. Сийбрук дойде на брега. Той не можеше да бъде 
сигурен, преди да са се гмурнали още веднъж, но вече почти знаеше какао се е случило. 
Същото земно движение, което бе отворило пукнатината в рифа, се беше появило 
отново, но този път половината риф се беше свлякъл близо двеста метра надолу. 
Вероятно се бе разбил в дъното на един от дълбоките подводни каньони и бе повлякъл 
със себе си Мари Галант! 

Това навярно бе Краят на Мари Галант, но не и на издирването на сеньор Алварес 
(40). 

Дадох надясно ландроувъра, завих и го изкарах обратно на пътя. Здравата се заинатих 
и поех на юг, отминавайки кръстовището, което щеше да ни отведе до пристанището. 
Когато пътят свърши, продължих между дърветата. Като огъвах клоните и мачках 
храсталаците. Накрая с друсане се озовахме на стария дърварски път. След половин 
Километър спрях. Бяхме на двадесетина метра от задния двор на къщата. Двамата с 
Били помогнахме на сеньор Алварес да слезе в мазето, а Сю отиде да вземе всичката 
храна, която имаше в хладилника. Аз намерих свещи и напълних два големи 
пластмасови бидона с вода. 

Щом се настанихме в мазето, заключих тежката махагонова врата и заковах няколко 
здрави дъски напреки на касата. После зачакахме, цял час не се случи нишо. 

Сетне откъм външната страна на вратата отекна първият удар, след това още няколко, 
всеки от които с такава сила, сякаш бе нанесен с тежък ковашки чук. Вратата удържа. 

- Кога аз бил дете - рече Били. - моя майка мене учи каква рима пази от магия: „Десет, 
десет. Библията, десет!” 

- Дая кажем заедно - нареди Сю. 

Всички изрецитирахме: „Десет, десет. Библията, десет”, ала думкането продължи. 
Пъхнах ръка в джоба си и пръстите ми стиснаха талисмана. Изтичах до вратата и го 
мушнах между вратата и една от дъските, които бях заковал напреди на касата. 


Мигновено настъпи тишина! 

Първи заговори сеньор Алварес. 

- Не са си отишли. Само чакат, докато тя намери друг начин. Има едно нещо, което 
трябва да узная! 

- Почивайте - възразих аз. - Ударили са ви по главата. 

- Не - отвърна той, успявайки да се изправи. - Може би нямам много време. Знам 
какво говоря. Капитанът... искам да видя капитана на Мари Галант. Неговите кости сред 
складираните тук ли са? 

Помислих, че бълнува, но посочих един скелет съвсем близо до него. 

- Един от малкото запазени скелети - обясних аз. - Можахме да го идентифицираме 
благодарение на личните му украшения. Казвал се е... 

- Янес Пинсон - прекъсна ме сеньор Алварес. - Погледнете стъпалата му. Вижте, че на 
тях има по шест пръста. 

Сеньор Алварес свали едната обувка и чорапа си. Той също имаше шест пръста на 
крака си (39)! 

- Майка ми се казваше Пинсон - започна той. - Моето собствено име е дон Мигел Янес 
Пинсон Алварес. Мога да проследя родословното си дърво чак до човека, чиито кости 
лежат тук. Наследник съм по права линия на капитана на Мари Галант. Сега вече знаете 
защо онази жена иска да ме убие! Тя навярно е сред последните оцелели от нейния 
народ. Аз съм живият символ на онези, които почти унищожиха расата й по най-жесток и 
възмутителен начин. Има пълно право да ме убие. 


- Тя няма това право - заявих аз. - Не може да съди от името на онези трийсет хиляди 
души, и вие не носите вина за стореното от вашия праотец преди близо пет века. Ще 
направим всичко възможно, за да ви защитим. 

Сю и Били потвърдиха съгласието си. 

- Благодаря ви за всичко - отвърна сеньор Алварес. - ала такава е съдбата ми. Има 
един много стар документ в семейните архиви, в който се говори за проклятие - 
проклятие, което ще се вдигне чак след двадесет и едно поколения. Ако човекът, чийто 
кости лежат тук, е първото поколение, тогава аз съм двадесет и първото. 

Докато говореше, усетихме миризма на изгоряло. Погледнахме към вратата. 


Талисманът бе почнал да дими. Втурнах се към един от съдовете с вода, но изведнъж 
лумна пламък и талисманът изчезна. Ударите по вратата веднага се подновиха. В 
дървото се появи цепнатина и две от дъските, които бях заковал напреки, се разхлабиха. 

- Казах ви, че ще намери някакъв начин - продума сеньор Алварес. - И не мога да 
допусна да поемете наказание, предназначено единствено за мен. 

Той се запъти към вратата. Спуснах се след него, когато нов трус с голяма сила запрати 
всички ни на пода. Все още зашеметен, тръснах глава, за да дойда на себе си. Видях, че 
сеньор Алварес дърпа разхлабените дъски от вратата, а тя самата вече явно се клатеше 
под ударите и с всеки миг в дебелото дърво се появяваха нови цепнатини. 

Не можех да спра мислите, които изпълваха съзнанието ми. Всеки момент вратата 
щеше да поддаде и съществата щяха да бъдат сред нас. Ако оставя сеньор Алварес да 
върви, щяхме ли ние останалите да бъдем пощадени (44)? А ако той не отиде, дали това 
щеше да означава сигурна смърт за всички ни (42)? 

След като островната антената рухна, за връзка с Насау се използваше радиото на 
спасителния катер. Името на сеньор Мигел Алварес бе достатъчно, за да осигури 
пристигането на първите самолети малко след разсъмване. Час по-късно наоколо 
гъмжеше от полицаи. 

Издирването продължи три дни. С помощта на доброволци беше претърсена всяка 
педя земя на острова. Езерата, пристанището, дори части от рифа бяха изследвани от 
гмуркачи и лодки, носещи подводни телевизионни камери. 

От сеньор Алварес нямаше и следа, но това не беше единствената загадка. Сейбъл и 
Чарли от хана също бяха изчезнали. Проведоха се три разследвания, но и при трите 
случаят оставаше „отворен”. 

Сю и аз се върнахме в Англия. След няколко месеца ми предложи работа по друга 
спасителна експедиция в Мексиканския залив. Докато бях там, на разкопки извън 
Евърглейдс Сити, получих странно писмо от доктор Ана Уейнрайт, която ме молеше да я 
посетя в Насау. След десет дни наистина го сторих. 

Всички археологически находки, извадени от Мари Галант, били пренесени с кораб в 
Института по археология в Насау. Доктор Уейнрайт проявяваше специален интерес към 
болестите на хората от миналото и бавно пресяваше огромното количество човешки 
материал, който бяхме открили. 

- Два от вашите скелети - започна тя -направо ме озадачават. Единият е на испанския 
капитан Пинсон. Помните, че скелетът беше цял и се разпознаваше по личните 
украшения. Беше особен и стова, че имаше шест пръста на ходилата. 

Помнех го добре. 

- Другият е лукаянски, черепът е идеален образец. Отново цял скелет, този път женски, 
но неидентифициран. 

- Е,и? - подканихя аз, може би вече малко нетърпеливо. 

- Нещо не е наред. И двата са скорошни, според мен от година и половина. Абсолютно 
съм сигурна! 

Запитах я какво предлага да направим. 

- Питайте какво предлагах да се направи! Снощи някой е влязъл тук с взлом. И двата 


скелета са изчезнали, но нищо друго не е взето. Вие какво бихте правили само с 
бележките ми и без доказателства, които да ги подкрепят? 

Сепнах се от остро металическо издрънчаване и някакъв особен тромав търкалящ се 
звук. Погледнах надолу в краката си. До тях спря едно от гюлетата, струпани накуп до 
оръдията, които бяхме свалили от Мари Галант. Сега Чарли стоеше редом с нас. 

- Отговориха ни - промълви той тихо. - Трябва да потопи Мири Галант със собственото 
й оръдие! 

- Та ние дори нямаме барут - отвърнах аз. 

- Ние има барута! - заяви Били. - Има още едно буре, което аз не могъл носи; там, в 
една от тях бараки! 

Преди да успея да отговоря, Били вече тичаше. 

- Трябва ни уплътнител - рече Чарли. - Накъсайте дрехите си на тънки ивици, ще имаме 
нужда и от пръчка, за да натъпчем уплътнителя и барута. 

Изведнъж се почувствах така, сякаш изживявах кошмар. Сигурен бях, че оръдията ще 
се пръснат и въпреки това, когато Били се върна с барута, му помогнах да ги напълни и 
зареди, напъпвайки уплътнителя от скъсани дрехи и вдигайки петнадесет килограмите 
гюлета до отворите на тумбестите месингови дула. 

Чарли запали факла от усукано платно, скъсано от подплатата на сакото на сеньор 
Алварес. 

- Това са зомби! - отвърна Чарли и преди някой друг да успее да проговори, изстреля 
първото гюле. 

Нещо проблясна и се разнесе грохот. Гюлето цопна близо до кораба. Второто оръдие 
гръмна. Фокмачтата рухна върху грота. Третото гюле улучи средата на кораба. Чух как 
гръмна четвъртото оръдие, но погледът ми бе прикован в кораба, обгърнат от пламъци 
по цялото си протежение. Грохотът от експлозията стигна до мен и главата ми забуча. 

Пристанището беше пусто. Отвъд входа му виждах трепващите светлинки на 
влекачите и спасителния катер. Обърнах се да видя Чарли. Той лежеше до четвъртото 
оръдие, чието дуло бе сцепено на две. Едно тънко парче месинг, подобно на острие на 
кама, стърчеше от гърдите му точно над сърцето. Чарли бе мъртъв! Сега над нас се 
разнесоха гласове. Отец Николас и Морт Джаксън тичаха надолу по стълбите за 
пристанището. 


ае 


ди ги « 


е А , 
МА Да риф 


След като му даде последно причастие и все още коленичил до трупа на Чарли, отец 
Николас леко повдигна тъмния бретон от челото на Чарли (43). 

С мъка се изправих на крака. Олюлявайки се през мазето, сграбчих сеньор Алварес и 
го издърпах надолу по стълбите по-далеч от вратата. Сю викаше нещо, като не изпусках 
сеньор Алварес, който продължаваше да се дърпа, успях да обърна глава. Сю сочеше 
стената в дъното на мазето. 

Последният трус беше откъртил голямо парче мазилка, която покриваше каменната 
зидария отдолу. Били отиде при Сю. Видях как той я повдигна към тавана на мазето. 
Разнесе се внезапен тропот и на пода тупна една ръждясала желязна решетка. Сеньор 
Алварес спря да се дърпа. 

- Има изход! - викаше Сю. - Виждам задния двор! 

Отново погледнах към вратата. Пукнатините бяха видимо повече, отколкото преди 
няколко секунди. Нямахме избор. Трябваше да излезем! 

Ландроувърът още седеше в дъното на двора, но шумът от мотора щеше да уведоми 
съществата за бягството ни. Затичахме по стария път надолу към пристанището. Ако 
можехме да намерим лодка, щяхме да подирим убежище на борда на спасителния 
катер. 

Слязохме, препъвайки се, по стъпалата. Чак като стигнахме последното, изведнъж 
изтръпнах - нещо не бе в ред. В морето би трябвало да има четири влекача и един 
спасителен съд, но сега не бяха там, не се виждаше никаква светлинка! 

Докато се взирах в мрака, младата луна се издигна над къщите на града, 
разпръсквайки по водата бледата си светлина. През входа на пристанището влизаше 
кораб - тримачтова испанска търговска шхуна с пълен такелаж и вдигнато гротово платно 
- корабът пореше безшумно водата и също тъй безшумно се пенеха вълните от двете 
страни на носа му. 

- Опитах се да ви спра! Предупредих ви за опасностите! Сега вие освободихте ужасни 
сили, които не можете да овладеете! 

Гласът идваше отблизо, бе силен и... човешки! Откъсвайки взор от кораба-призрак, аз 
се обърнах и на стъпалата над главите ни видях Чарли! Гледах го как вдига ръце към 
небето. 

- Земис! Древни духове! Покровители на лукаянския народ. Спрете това! 

Отговори му само тишина, а след малко вятърът донесе шепот откъм морето: 


- Капитане! Капитан Пинсон! Дойдохме за теб (41)! 

Луната освети широко, силно скосено назад чело. 

- Той навярно бе последният лукаянец - рече отец Николас. - Освен това беше син на 
онази жена Сейбъл, обучен за магьосник, но отдавна отказал се от пътя на злото. 
Последната му изповед ме накара да дойда и да ви предупредя. 

Това бе отговорът на първия от множеството въпроси. 

Сийбрук, Малкълм и двамата гмуркачи бяха продължили да работят, опитвайки се 
отчаяно да спасят потъналия кораб от унищожение. Бяха се върнали на борда на 
спасителния катер горе-долу по същото време, когато ние със Сю, сеньор Алварес и Били 
сме стигнали на пристанището. Бяха видели как картината на потъналия кораб изчезва от 
телевизионните монитори. Качили се на палубата навреме, за да наблюдават стрелбата 
на оръдията, макар че не бяха забелязали никакъв кораб-призрак. Когато се върнали при 
мониторите, те отново работели, но показвали празна пукнатина в рифа. От Мари 
Галант нямало и следа! 

Когато с Морт Джаксън се върнахме в къщата. Вече зазоряваше. Вратата на мазето 
беше силно напукана, но бе удържала. От „създанията” на Сейбъл нямаше и помен. 
Съдбата на самата Сейбъл беше отделен въпрос. 


Помолих Морт да отида с него в колибата й. Той се съгласи. Спря колата си малко 
встрани и тръгнахме пеша. Щом наближихме колибата, усетих, че нещо се движи бързо 
и шумоли до краката ни. Морт подритна един проточил се филиз на пълзяща лоза и две 
бели рачета побягнаха уплашено, като се скриха под близкия леплив храст. 

- Почакай тук - нареди Морт и тръгна сам към колибата. Видях го да влиза. Не след 
дълго се появи отново и в същия миг повърна. Понечих да приближа, но той ми махна да 
се отстраня. 

- Нищо ми няма - увери ме той. Като подритна друг рак, който пълзеше до крака му. - 
Това са земни раци. Местните хора ги наричат „гробищни раци” и вярват, че се хранят с 
човешки трупове. Аз самият никога не съм го вярвал, но нещо е изяло по-голямата част 
от тялото, проснато вътре! 

Сейбъл бе платила ужасната цена на поражението. Сеньор Алварес беше останал 
здрав и читав, след като бе надживял проклятието, траяло цели двадесет и едно 


поколения. 

Не исках да гледам какво ще става. Затворих очи. Безполезно! Не можех просто да 
лежа и да оставя „творенията” на Сейбъл да вземат сеньор Алварес, дори ако това 
значеше да рискувам живота на Сю, Били и собствения си. 

Чух Сю да вика. Отворих очи и извърнах глава в тази посока. Видях, че трусът е 
откъртил голямо парче мазилка, оголвайки каменната зидария отдолу. Мазилката беше 
паднала върху Сю и Били, но те изглежда не бяха пострадали. Сю се беше изправила и 
викаше, че сега се е показвала една желязна решетка. Това можеше да е изход! 

Отново погледнах към вратата. Заради няколкото изгубени секунди бе станало много 
късно! Вратата зееше отворена. Сеньор Алварес беше изчезнал! 

С мъка се изправих на крака. Сю и Били също бяха видели какво се е случило и 
вървяха плътно зад мен, когато се заизкачвах по стълбите. Стигнахме до преддверието. 
То беше празно и външната врата зееше отворена, увиснала на една единствена паната. 
Навън имаше само мрак и тишина - нито шум от борба, нито стъпки, нищо. 

Взехме фенерчета от кабинета и внимателно огледахме цялата къща. Нищо не ни 
подсказваше накъде бяха отвели сеньор Алварес. 

Качихме се на ландроувъра и намерихме Морт близо до пристанището. Разказах му 
онова, което се бе случило. 

Издирването продължи цяла нощ. Призори кацна първият от няколкото самолети от 
Насау. След час гъмжеше от толкова полицаи, колкото островът никога не бе виждал. 
Много от местните хора се включиха в подновеното издирване. Били беше един от тях. 

Сю изглежда едва се държеше на краката си. Убедих я да се върне в хана и да поспи. 
През последните часове едва ли можех да помисля за Мари Галант. Сега се намирах 
близо до пристанището и реших да разбера как се справя Сийбрук. 

Той тъкмо бе дошъл на брега. С него беше и целият му екип, вече завърнал се на 
острова. Щяха да се опитат да издигнат Мари Галант (45)! 

В издирването се бяха включили вече доста хора. Реших да отида със Сийбрук. Той бе 
предпочел да ръководи операцията от кабината на спасителния катер, където бяха 


разположени мониторите. Имаше радиовръзка с влекачите. Нареди всички, с 
изключение на мен, да напуснат кабината. 

Забелязах, че камерите, които даваха картина от потъналия кораб отгоре, са 
изключени. Все пак отстрани го виждахме по цялото протежение. 

Сийбрук и двамата гмуркачи сигурно бяха работили цяла нощ. Видях, че всички 
найлонови чували са нагласени и маркучите за сгъстен въздух са изведени на 
повърхността, готови за издигане. Нито един от гмуркачите не бе останал долу на 
кораба. Освен това видях, че има силно приливно течение. След два часа приливът щеше 
да отслабне. Аз лично не бих избрал точно този момент за издигането, но не смятах да 
оспорвам преценката на Сийбрук. 

Гледах как чувалите се надуват, видях как люлката се премества и бавно започва да се 
издига и отделя от дъното. Влекачите бяха подготвени да поемат опъна с помощта на 
дебели въжета: Сийбрук изглежда нарочно се стремеше де удари люлката в стената на 
пукнатината! Видях я КаК се блъсна и няКои от гредите се строшиха. 

- Вече е много Късно да променям решението си - Каза СийбрукК. - ВКлючи Камерите 
над корпуса. 

Гледах надолу към дъното на корпуса на Мари Галант, разположен в люлката. Там 
лежеше проснат с лице нагоре един труп. Беше сеньор Мигел Алварес, но това не беше 
всичко. Ръцете на два скелета го бяха обгърнали здраво! За миг ми се стори, че се 
движат, но после на другите монитори Видях, че целият кораб се разпада и силното 
приливно течение отнася отломките. 

Сийбрук не беше критикуван за „неуспеха” си, а напротив, съчувстваха му, че е бил 
принуден да прави опит с издигането, преди корабът да е унищожен от поредните 
земни трусове! 

След три дни издирването на сеньор Алварес бе преустановено. Нито Сейбъл, нито 
Чарли бяха открити на острова. Официално и тримата се водят за „безследно 
изчезнали”! 


ДРУГИ КНИГИ ОТ ПОРЕДИЦАТА 


„КНИГА, В КОЯТО ГЕРОЯТ СИ ТИ!” 


ОГНЕНА ПУСТИНЯ 


от Любомир Николов 


Ще успееш ли да освободиш сънищата па хората, пленени от злия магьосник Агамор? 


БАРАБАН НА СМЪРТТА 


от Алаи Шарп 


Ще съумееш ли да спасиш жертвата на едно ужасяващо отмъщение? 


УЖАС В ЧЕТВЪРТОТО ИЗМЕРЕНИЕ 


от Алан Шарп 


С машината на времето се впускаш във вълнуващо и зловещо приключение. Ще 
съумееш ли да надхитриш лудия император Нерон? Ще успееш ли да избягаш от 
опасностите на праисторическото време? Посегни към селектора па времевите зони и 
напрегни усилия! 


КОНКУЕСТ 1 


от Алап Шарп 


Годината с 2066. На планетата Земя е избухнала атомна война. Ти и твоите спътници 
сте се оттеглили в космоса на борда на Конкуест |!. Търсейки безопасност на други 
планети, ще успееш ли да намериш убежище, да превъзмогнеш халюцинациите, да 
надвиеш мутантите и да спасиш Земята? 


